text:
25-ára gamli Viljormur í Heiðunum Davdisen spælir yrkisfótbólt í Vejle í Danmark. Í gjár vitjaði hann við Løkin í Runavík, har hann gav ungu NSÍ-leikarunum íblástur.
Viljormur hevði eina framløgu fyri okkara U16 & U18-leikarum. Hann fortaldi teimum millum annað, hvat skal til fyri at gerast yrkisleikari uttanlands. Viljormur fór sjálvur sum bara 15-ára gamal til Odense at spæla fyri OB. Hann hevur eisini spælt við FC Fyn, FC Fredericia og FC Jerv (Norra). Síðani 2013 hevur hann spælt við Vejle, har hann eisini er varaliðskipari.
Hóast hann flutti av landinum sum 15-ára gamal, so hevur Viljormur umboðað NSÍ í vaksnamannafótbólti. Tað passaði so væl, at hann um heystið í 2012 kundi hjálpa NSÍ í eini sera truplari tíð. Tá spældi hann tríggjar dystir á einum ungu NSÍ-liði, ið stríddist fyri at yvirliva í bestu deildini. Hetta hevði stóran týdning fyri NSÍ, og tað eru vit takksom fyri.
Í gjár høvdu ungu NSÍ-leikararnir so møguleikan at hoyra um yrkisleiðina hjá Viljormi, eins og teir høvdu møguleikan at spyrja Viljorm um ymiskt. Hetta er góður lærdómur hjá teimum.
Vit eru sera takksom fyri vitjanina, og tað er eingin ivi, at Viljormur er altíð vælkomin at vitja við Løkin – bæði á og uttanfyri vøllin.


c: text/html

text:
VEKTIR Á ÓM OG LOMBUM 2017
Búnaðarstovan hevur síðani 2012 skrásett vekt á ónum gjøgnum árið og hjá lombum frá lembing til fletting. Áðrenn 2016 høvdu vit vanliga siðbundna røkt á Búnaðarstovuni, har ærnar fingu kraftfóður frá mars til lembing og gingu annars úti. Frá heysti 2016 hava vit broytt røktina við, at vit eru farin at geva meira. Vit fara nú undir ein meira nærtøknan rakstur, har vit leggja dent á, at ærnar verða føddar í mun til hold og árstíð, og eisini royna vit at fáa fleiri lomb undan hvørjari ær. Á heysti 2016 fingu ærnar ískoytisfóður frá 7. november til 15. desesember, meðan tær í 2017 fingu frá 7. november til 15. januar 2018.
Hetta inniber, at ærnar fáa ískoytisfóður knappar tríggjar vikur áðrenn brundarnir verða sleptir út. Ærnar fáa síðani ískoytisfóður alla brundtíðina og út í hálvan januar mánað. Hetta tryggjar, at ærnar kvidnast betur, bæði tí tær fáa gott fóður og harvið betri hold, og tí at seyðurin samlast, og tískil eru útlit fyri, at færri ær gerast brundgeldar.
Umframt ærnar, sum eru úti, verða - sum liður í royndarvirksemi okkara - allir gjólingarnar og allar tvæveturærnar føddar inni frá fyrst í november til avlembt er. T.v.s. at í vetur verður triðingurin av áseyðinum føddur inni.
Vit fara framvegis at viga ærnar í januar, februar, mars, apríl, mai, juli, august, sept./okt., november og desember og at viga lombini nýlembd, í mai, juli, august og sept./oktober, eins og vit hava gjørt undanfarnu árini. Hereftir fara vit at sammeta tey fimm árini 2012-16 undir einum við 2017 og komandi árini, fyri á tann hátt at fáa eina mynd av, hvørja ávirkan fóðrið hevur á burðartalið og vektina gjøgnum árið – bæði hjá óm og lombum.
Í 2017 vóru ærnar vigaðar 7. februar, 29. mars, 2. apríl, 17. mai, 4. juli, 30. august og í skurðfjallinum 21. september. Vektirnar eru vístar í Mynd 1 saman við vektunum fyri árini 2012 - 2016. Myndin vísir, at síðani várfjall hevur vektin verið væl hægri í 2017 sammett við árini frammanundan. 4,4 kg í várfjalli, 4,9 kg í august og 3,0 kg í skurðfjalli.
Mynd 1. Vekt á óm frá februar til sept./okt.
Lombini eru vigað fimm ferðir: Nýlembd, 17. mai, 4. juli, 30. august og 21. september. Vektirnar eru vístar í Mynd 2 saman við vektunum fyri árini 2012 – 2016. Myndin vísir, at vakstrarkurvan hjá lombunum í ár víkir ikki frá vakstrarkurvunum undanfarnu árini.
Mynd 2. Vekt á lombum
Umframt miðalvekt á lombum hava vit eisini skrásett samlaðu vektina á lombunum. Hendan vekt umboðar samlaða skurðin av lombum. Mynd 3 vísir lívmegd av lombum í haganum fyri árini 2012 - 2017 undir einum sammett við 2017. Mynd 4 vísir somu mynd av ónum.
Mynd 3. Lívmegd (biomassi) av flettum lombum í Heygshaga
Vert er at leggja til merkis, at hetta fyrsta árið við nærtøknum seyðahaldi hevur givið okkum fleiri lomb at fletta og eina munandi øking í flettari lívmegd, sammett við árini 2012 – 2016.
Mynd 4. Lívmegd (biomassi) av flettum óm í Heygshaga heysti 2017
Lambsvektir 2017 (flett vekt) býttar eftir einlembu-, tvílembu- og gjólingslombum.« Aftur

robotstxt: allowed

filter: keep


text:
Orð: Anker Eli Petersen
Lag: Terji Rasmussen
Eg sitið her við stovugluggan
og eg stari út á víðar fløtur,
í allar ættir, burt frá mær
leiða mangar breiðar gøtur.
Her rísa bæði sól og máni,
og her bleiktrar bjarta stjørnuglæma,
men hvørja ferð eg hyggi út,
ja, so síggi eg tað sama.
– Og líkamikið er, hvussu eg snari mær,
tí allar gøturnar tær leiða sama veg.
Eg bara fylgi við,
heilt uttan mál og mið,
hoyri hon kallar meg.
Eg síggi bara eina slóð
hon er sett av mínum egnu sporum,
ber út í fjaran barnaheim,
har eg reikaði í forðum.
– Og líkamikið er, hvussu eg snari mær…
Eg hoyri Havnin kallar meg,
hon man kenna mína tungu stundan,
hon hevur sett í merg og bein,
og eg sleppi ikki undan.
– Og líkamikið er, hvussu eg snari mær…
Hoyri hon kallar meg
Býurin kallar meg
Havnin, hon kallar meg


text:
Eftir at ferđalagiđ var lent á flogvřllinum í Reykjavík viđ Airbus-flogfarinum hjá Atlantsflogi, fór ferđalagiđ viđ bussi inn í býin, og blivu řll sett av nćrhendis nýggja mentunarhúsiđ, Hörpu. Vit, sum vóru so heppin at vera í fylgi viđ Jógvani Arge, fingu beinanvegin kósina setta yvir ímóti Tryggvagřtu, har ein heilt serligur pylsuvognur stendur.
Sjálvur gekk Jógvan á odda yvir til Bćjarins Beztu Pylsur og helt fram at diskinum, har hann bílegđi eina pylsu viđ řllum – eins og hann nú hevur gjřrt tađ í júst 50 ár. Tann, sum hevur skrivađ hesar reglur, helt eitt sindur av hátíđardámi vera yvir lřtuni og bílegđi sćr eisini eina pylsu, so tađ bleiv til eitt sindur av jubileumspylsuáti framman fyri eyđkenda reyđa pylsuvognin.
– Hetta viđ hesi pylsuni stavar frá túrinum, vit gjřrdu viđ dreingjaliđnum hjá HB í Íslandi í 1962. Her hevur altíđ veriđ hesin pylsuvognurin, sum eitur Bćjarins Beztu Pylsur, og hetta var eitt av okkara fřstu tilhaldsstřđum, tá vit vóru henda túrin í Íslandi, greiđir Jógvan frá.
– Eitt annađ stađ var Hressingarskálinn, har vit fingu kaffi og pannukřkur, og so var tađ hesin pylsuvognurin niđri viđ keiina, iđ var eitt stađ, har sum řll ung – og kanska eldri viđ – komu og keyptu sćr pylsur. Hetta viđ at keypa eina pylsu her, hevur so veriđ ein siđvenja hjá mćr síđani 1962, og hvřrja ferđ, eg eri í Reykjavík, skal eg framviđ hjá Bćjarins Beztu Pylsur at fáa hesa pylsuna.
Ikki tal á dystunum
Tađ vóru ikki bara dreingirnir hjá HB, sum vóru í Íslandi hesa ferđina í 1962, tí eisini landsliđiđ var har yviri og skuldi spćla fyrsta dystin ímóti íslendingum í Íslandi. So nú Jógvan aftur var í Reykjavík mikudagin, var tađ eisini í so máta ein rundur dagur, tí júst 50 ár eru liđin, síđani fyrsti landsdysturin millum grannatjóđirnar báđar á Laugardalsvřllinum varđ spćldur.
– Landsliđiđ fekk ein avsmurning upp á 10-0, men tađ hjálpti upp á tađ, at dreingjaliđiđ hjá okkum hevđi góđ úrslit, so vit komu vćlnřgdir heimaftur, eftir at hava veriđ runt um í Íslandi í tríggjar vikur, sigur kendasti útvarpsmađur okkara.
Dysturin mikukvřldiđ, sum íslendingar vunnu 2-0, var nummar 24 í rřđini, og Jógvan hevur veriđ mangar ferđir í Íslandi í fótbóltsřrindum. Tó hevur hann ikki upp á standandi fót tal á, hvussu nógvar av landsdystunum millum Fřroyar og Ísland, hann hevur sćđ, men veit, at teir eru nógvir.
– Men eg veit ikki, hvussu nógvar dystir, eg havi sćđ, men teir munnu hava veriđ nakađ nógvir, sjálvt um onkrir duttu burturímillum í 80-unum, tá Magni fór avstađ í stađin. Men eg sá annars eisini tann fyrsta millum Fřroyar og Ísland yvirhřvur, sum var í Gundadali í 1959. Tá vunnu íslendingar 5-2, men vit hildu tá, at vit klárađu okkum bara heilt vćl, greiđir Jógvan frá.
– Eg var so fyrstu ferđ sum 20 ára gamal og varpađi landsdyst út í Íslandi í 1967, tá eg enntá kom at sita til borđs saman viđ útvarpsstjóranum og tónleikastjóranum í íslendska útvarpinum, iđ bóru meg á lógvum. Eisini eri eg komin at kenna eina rúgvu av teknikkarum og řđrum góđum fólki, og altíđ tóku teir okkum fřroyingar fram um ađrar, tá kapping var um at sleppa fram at teknikkinum.
---
Grein, sum Hilmar Jan Hansen hevur skrivađ í Vikublađnum í viku 34/2012.


text:
- Tíðindi, mentan og ítróttur
Rættarmál fyri hálva milliard
Tak niður
Tað er ikki í tráð við reglur og endamál hjá Fíggjarligum Støðufesti at brúka so nógvar pengar til rættarmál móti bankaleiðslum. Tað sigur Anne Buhl Bjelke, advokatur hjá einum av teimum fimm stevndu í rættarmálinum móti Eik, sum byrjaði í Føroya Rætti mánadagin.
Eftir hennara tykki standa útlitini at fáa endurgjald ikki mát við útreiðslurnar, sum standast av rættarmálunum. Tey stevndu hava ongan møguleika at gjalda eitt møguligt endurgjald.
Stjórin í Fíggjarligum Støðufesti metir seg hava góðar vónir at vinna í Føroya Rætti.
Rættarmálini verða førd fyri at staðfesta galdandi rætt á økinum, og tí hetta onkunsvegna var eitt breitt krav eftir fíggjarkreppuna, siga tíðindamenninir, Jan Lamhauge og Thomas Svaneborg.
Umleið 140 vitni skulu avhoyrast.
Rættarmálið um Eik er tað mest umfatandi hjá Føroya Rætti nakrantíð. Talan er um túsundtals skjøl, og rættarmálið fer væntandi at taka umleið hálvt-annað ár, sigur Henrik Møller, sorinskrivari, sum skal døma í málinum.
Hoyr Radaran, sum hesaferð setir fokus á Eik-rættarmálið.
Sí eisini


text:
Skeið: Tak pallin
Set kross í kalendararn 3. – 5. mars 2017 og tekna teg til skeiðið ”Tak pallin” á Gjáargarði.
Tríggir intensivir dagar har tú hevur møguleika at brúka eitt heilt vikuskifti
í einum kreativum og spennandi umhvørvi at menna teg sjálvan.
Ert tú sjónleikari, undirvísari, fyrilestrarhaldari
ella ein, ið á ein ella annan hátt skal bera nakað fram alment? So er hetta
eitt skeið fyri teg, líkamikið um tú er royndur ella óroyndur. Røddin og
kroppurin eru tíni amboð, tá ið tú skalt traðka fram í ymiskum høpi. Á hesum
skeiðinum lærir tú við raddar- og kropsvenjingum, hvussu tú kanst menna tína
upptraðkan.
Tú verður undirvíst/ur í ávikavist raddar- og kropsvenjingum
fríggjadag og leygardag. Sunnudag verða bæði skeiðini samansjóðaði við tí, tú
hevur lært.
Lærarar verða
Ria Tórgarð í raddarvenjing
og Vilnis Bĩriņš í kropsvenjingum.
Undirvíst verður
soleiðis :
Prísurin fyri alt skeiðið íroknað 3 nætur og mat á
Gjáargarði eru frá kr. 3.000 í
dupultkamari og kr. 3.750 í
einkultkamari. Sí annars prísir og valmøguleikar undir elektroniskari tilmelding. Avmarkað pláss.
Áhugaði kunnu fáa meiri kunning og tekna seg
elektroniskt inni á heimasíðuni hjá MáF www.maf.fo við at fara inn á Tiltøk. Skráseting er fyrst galdandi, tá ið goldið er á konto í Eik
Banka: 185 132 4 í seinasta lagi 1. februar 2017.
* Nærri kunning um skeið og lærarar - sí leinkið niðanfyri:
Lýsing av skeiðinum_Tak pallin.pdf


text:
Arbeiðsumhvørvisráðið
Sambært § 52 í løgtingslóg um arbeiðsumhvørvi, verður landsstýrismanninum heimilað at seta eitt Arbeiðsumhvørvisráð við 2 limum umboðandi arbeiðsgevarafeløgini, 2 limum umboðandi arbeiðstakarafeløgini, 1 limi umboðandi landið og kommunufeløgini, og 1 limi umboðandi starvsfólkini hjá landinum og kommununum og sama tal av tiltaksumboðum.
Landsstýrismaðurin tilnevnir formann og varaformann fyri eitt 4 ára skeið eftir tilmæli frá omanfyrinevndu umboðum.
Starvsskeiðið hjá ráðnum er 4 ár.
Endamálið hjá Arbeiðsumhvørvisráðnum er at geva arbeiðsmarknaðinum høvi til at ávirka tey tiltøk, sum skulu gerast fyri at fáa eitt heilsugott og trygt arbeiðsumhvørvi.
Ráðið skal ráðgeva landsstýrinum í spurningum innan arbeiðsumhvørvi, heilsu- og sosialmál, tekniskar spurningar, útbúgving og onnur mál av felags áhuga fyri arbeiðsumhvørvið.
Sitandi ráð er valt í oktober 2017, og situr til oktober 2021.
Limirnir í ráðnum eru:
- Formaður: Pál Weihe, yvirlækni og professari, Deildin fyri arbeiðs- og almannaheilsu
- Umboð fyri arbeiðsgevarafeløgini: Frimodt Rasmussen, stjóri á Klaksvíkar Sleipistøð
- Umboð fyri arbeiðsgevarafeløgini: Esther Dahl, ráðgevi hjá Vinnuhúsinum
- Umboð fyri arbeiðstakarafeløgini: Jóhan Carl Dam, nevndarlimur í Havnar Arbeiðarafelag
- Umboð fyri arbeiðstakarafeløgini: Danial Pauli Djurhuus, formaður Landsfelag Handverkaranna
- Umboð fyri landið og kommunufelagið: Marin á Brúnni, fulltrúi hjá Kommunala Arbeiðsgevarafelaganum
- Umboð fyristarvsfólkini hjá landinum og kommununum: Annika Hoydal, Ljósmøðrafelag Føroya
Arbeiðs- og brunaeftirlitið er skrivstova hjá ráðnum. Skrivari hjá ráðnum er Marin Karlsdóttir: mk@arb.fo


text:
Fjølmiðlar
- Eg havi t.d. medvirkað í sjónvarpssendingum um føroyskan búskap og fíggjarviðurskifti, herundir granskað fyri Sjónvarp Føroya í búskaparligum og fíggjarligum spurningum, ið hava verið viðgjørdir í serligum sendingum har eg eisini havi medvirkað.
- Eg havi gjøgnum árini skrivað einar 50 greinar um føroyskan búskap.
Eg havi skrivað tvær lutvíst granskingargrundaðar bøkur á føroyskum máli:
- Ólavur Christiansen. 1990. Búskapur og politikkur, áttatiárini og framtíðin Forlagið Føroyaklettur, Tórshavn, 1990. 200 síður. Seld í 2000 eintøkum.
- Ólavur Christiansen. 1998. Villinistíggir upplýstir. Forlagið Føroyaklettur, Tórshavn, 1998. 220 síður. Seld í 3000 eintøkum.


text:
Næmingaráð og samstarv
Samstarv og trivnaður, eru virðir, ið eru í hásæti á skúlanum. Tá ein flokkur byrjar á skúlanum, verður skipað fyri hugnaløtu, har næmingarnir gera mat saman og gera ymiskt undirhald. Ein samstarvsavtala verður gjørd millum næmingarnar og hendan verður tikin fram av og á, fyri at tryggja tað góða samstarvið og trivnað millum næmingarnar.
Næmingarnir skipa eisini sjálvi fyri tiltøkum, ið skapa trivnað. Á skúlanum er møguleiki at lána hølini eftir skúlatíð, í samráð við húsavørðin, og møguleiki er t.d. :
at síggja film á stórskermi í høllini
at gera mat í royndarkøkinum
at venja í venjingarhølinum, ella høllini
at skipa fyri tiltøkum í kantinu skúlans
Næmingaráð:
Hvør flokkur velur næmingaráð, 2 umboð. Uppgávunar eru:
- at skipa fyri floksins tíma, at velja orðstýrara og skrivara
- at taka viðurskfiti upp til samstarvfund millum skúla og næmingar
Samstarvsfundur millum skúla og næmingarráð
Her er ein møguleiki at eftirmeta skúlaviðurskifti. Skúlin ella næmingarinir kunnu biðja um fund milum lærararnar ella leiðsluna.
Samstarvsfundar, næmingar - skúli


text:
Effodeildin, 7. umfar: HB – TB/FCS/Royn 2-1 Tað var ein lætti tá Alex Troleis bríkslaði dystin av. Hóast vit høvdu møguleikarnar at leggja lok á, vóru vit ikki nóg neyvir, og tí royndu gestirnir at trýsta okkum móti dystarenda. Vit
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"


text:
Heilsufrøðiliga Starvsstovan boðarfrá, at Coop Danmark A/S afturkallas X-tra parboiled rís orsaka av at vøran luktar og smakkar moðin.
Talan er um X-tra parboiled rís í 1 kg pakkum. Seinasti nýtsludagur er 29/05/2019. Vøran hevur EAN kotu 7340011340522.
Vøran er seld í Føroyum.
Fleiri kundar hava klaga um at rísini lukta og smakka moðin. Rísini verða mett at verða óegnað til matna.
Heilsufrøðiliga Starvsstovan heitir á fólk, um at lata vøruna inn aftur í handilin, har sum hon er keypt ella beina vøruna burtur.


text:
Innsent
23.01.2018 - 22:58
Ítróttur > Ítróttur > Hondbóltur
Á hondbóltsvøllinum eru góðu vinabondini kanska ikki so sjónlig, men tá dysturin er liðugur, gerst skjótt greitt, at U14 genturnar hjá H71 og VÍF eru væl.
Genturnar úr Vestmanna lúta eitt sindur við høvdinum eftir dystin, tí tær taptu fyri gentunum úr Hoyvík í týdningarmikla dystinum um at sleppa í Faxe Kondi finaluna. Lætta lagið kemur kortini skjótt á tær, tí tær vita, at eitt gott kvøld bíðar teimum saman við vinkonunum úr Hoyvík.
Venjarin hjá VÍF, Fredrik Wollan, og venjarin hjá H71, Ann Ellefsen, hava skipað fyri einum hugnavikuskifti í Vestmanna, har genturnar kunnu stuttleika sær saman.
– Tær hava spælt hondbólt móti hvørjari aðrari í nógv ár og eru vorðnar góðar vinkonur. Ann og eg tosaðu tí saman, um vit ikki áttu at skipa fyri onkrum, har dentur var lagdur á hondbólt, samstundis sum genturnar kundu hava tað stuttligt, greiðir Fredrik Wollan frá.
Eftir dystin var hugni fyri allar pengarnar. Tær ótu eina góða máltíð, og fóru síðan í Staðið, ungdómshúsið í bygdini, har tær spældu ymisk spøl, m.a. var ein kareoke kapping á skránni, har allar vístu síni sangkynstur.
Klokkan var farin væl av midnátt, áðrenn ungu hondbóltsleikararnir blundaðu á gólvinum í Missiónshúsinum. Svøvnurin var tó ikki nógvur. Klokkan sjey varð farið upp at venja hondbólt og endað varð við at spæla dyst við blandaðum liðum. Vikuskiftið endaði við at hyggja eftir dysti millum hvonn-liðini hjá feløgunum.
– Hetta var eitt sera væl eydna vikuskiftið við hondbólti og stuttleika, so tað verður heilt sikkurt gjørt aftur eina aðruferð, sigur Fredrik Wollan.
(Hsf.fo)
Mynd: HSF
Mynd: HSF
Mynd: HSF


text:
Tá bløðini vóru betur fyri enn nú, vóru tey dyggasti lýsingamiðil. Tá plagdi onkuntíð at koma fyri, at ein blank síða varð prentað, har skrivað varð: "Umbiðið pláss". Tað vildi so helst siga, at onkur, ið var lopin frá ordranum, allíkavæl fekk rokningina. So sterk er marknaðarstøðan hjá bløðunum ikki longur. Men sama mynd hómaðist í dag, niðast í brekkuni, har Køkubúðin einaferð var, á húsunum har Charles Smith og tey búðu. Hvør býr har nú veit eg ikki, men á síðuni, sum vendur móti gomlu Køkubúðini, er eitt stórt uppslag við Anniku Olsen, sum stillar upp fyri Fólkaflokkin. Spennandi verður, hvør fær veggjaplássið niðaneftir. Men at verða hongdur einsamallur uppa á gamla kirkjugarð, við útsýni móti Kagganum og Frelsunarherinum, tað hevði eg ikki unt mínum ringasta fígginda, heilsumálaráðharri ella ei.
Øssur Winthereig hevur brotið við stirvna os smakkleysa litbrúkið hjá Tjóðveldi. Úti við Strond, uttanfyri tyrluplássið, við Boðanesi í baksýni, hevur Øssur sett eina livandi og nærverandi sjálvsmynd í jørðina, sum rótfest í lendinum tykisk organisk og riggar framúr væl. Bravo!
Postmaðurin við einum fínum faldara og allur ringvegurin í Havn prógvar aftur í dag at Framsókn er fremst. Veggurin á ljóta gula skrímslinum, sum Tórgarð teknaði og Krosstein eigur, er prýddur við Framsókn. Sama áskrift stendur uppi á Hálsi: "Kom til arbeiðis!" Tá ein koyrir runt í bili og avmyndar valplakatir sæst gamaní eisini hvussu ljótur býurin er. Púff! Hinvegin kann vera, at arbeiðsboðini hjá F eru ein útpurring til býararkitektin.
Við ljóskurvarnar ovast í Bøkjarabrekku koyra nógvir bilar. Tí er hetta eitt av lyklaplássunum fyri politisk og onnur uppsløg. Men vandi er í hvørjari vælferð. Eins og uppi á Hálsi er vandi fyri at drukna millum Doodle Bugs plakatir. Helena hevur verið tíðliga úti og hevur tryggjað sær ovasta plássið, eins og við ljóskurvarnar úti hjá bispi. Og í stórum formati er Høgni í hølunum á henni. Hann er so tryggur, at honum nýtist ikki pang litir við ljóskurvarnar. Meðan Høgni er tryggur, er verri at gita, hvør keypir hini plássini á sentralu Havnastillasjuni.
Undir grótvegginum, frammanfyri húsini hjá bispi, er eisini eitt torn av uppsløgum. Helena er aftur ovast, men Høgni er størri, Brynhild sæst ikki og Kristina er bjartast. So nógv bjartast, tí hon brúkar reytt, sum undir ferðsluljósinum er sterkasti litur. Steðgið, her er ein ávaring, men eisini ein nærverandi kærleiksváttan. Reytt rúmar nógvum møguleikum, frá blóðigum vanda til brennandi hita. Helena brúkti reyðan jakka, tá hon gekk undan í Javnaðarpolitiska flokkinum, eitt fet fremst, á seinasta vali. Tað riggar hvørja ferð. Men hinvegin stendur Høgni so sterkur at litir og kompositoriskt litspæl býta ikki á honum. Kanska eru føroysk valevni ov lítið djørv. Brúkið allar litir, sum undir sólini eru, kæru valevni!.
At enda má eg nevn Hergeir Staksberg, sum er úr grannalagnum. Á bussskýlunum í Eysturbýnum eru hansara sniðfundigu blá svørtu sambandsplakatir hongdar upp. Við play knappum profilerar hann seg sum eitt sjáldsamt ungdómsvalevni í einum politiskum flokki, sum hevur flutt seg frá tí svart afurlatna til tað bjart opna, sum dregur søkjandi ungar sálir til sín. Góða eydnu, øll somul! Gud viti hvat morgindagurin býður.


text:
Stutt um verkstaðið
Á okkara verkstaði klára vit allar smáar og stórar umvælingar. Av tí at vit hava egi verkstað, ert tú sum kundi altíð tryggjaður at fáa neyðuga og skjóta hjálp, tá tørvur er á tí.
- Hvat?
-
Tá ið tú keypir elektronikk so er altíð 1 ára garanti. Um talan er um vøru uttanfyri garantitíðina, so kostar tað at fáa eina umvæling gjørda.
- Hvussu?
-
Vit vilja altíð hava kundan at koma við vøruni til verkstaðið, minst til at taka garantiseðilin við (kvittan).
So verður tú skrásettur í okkara skipan. Gev gætur: Onkrar vørur mugu sendast til verkstað uttanlands.
- Hvar?
-
Handilin og verkstaðið eru í sama bygningi.
Adressan er Heiðavegur 52, Runavík
- Samband
-
Teldupost ej@radiobud.fo
Tlf: 448000


text:
Jóannes á Fløtti verður nú høvuðsvenjari hjá Havnar Svimjifelag. Hann tekur við sum nýggjur høvuðsvenjari beinanvegin. Samstundis gevst Oleksii Ilchencko, ið hevur verið høvuðsvenjari síðani august í fjør.
Jóannes á Fløtti er 34 ára gamal og uppvaksin á Argjum. Sum ungur hevur Jóannes svomið í mong ár í Havnar Svimjifelag. Longu sum 15 ára gamal byrjaði hann at venja svimjarar á yngru liðunum hjá HS, og hevur síðani verið ígjøgnum alt felagið. Heilt frá teim yngstu í Skvatl & Spæl og upp til 3. – 4. lið, har hann hevur verið venjari seinastu trý árini. Harumframt hevur Jóannes tikið sær av praktiskum uppgávum í felagnum eitt nú í sambandi við venjingarlegur, kappingar og hugnaløtur. Umframt drúgvu royndirnar innan svimjivenjing, tekur Jóannes í løtuni venjaraútbúgving, sum ÍSF í samstarvi við Dansk Idrætsforbund DIF, skipar fyri.
Takið væl ímóti Jóannesi.
Nevndin
Havnar Svimjifelag


text:
Í vetur svaraði Helena Dam á Neystabø munnligum fyrispurningum frá Kári á Rógvi og Sjúrða Skaale viðvíkjandi niðurlaðingini av Fróðskaparsetri Føroya. Helena ásannaði, at mistøk vóru hend, og at neyðugt fór at verða at koma við eykajáttan, fyri at minka um skaðan.
Helena gjørdi tó vart við, at loysnin skuldi vera útreiðslu-neutral innan karmarnar á verandi fíggjarlóg. Hetta hendi 28. januar, og líka síðani tá havi eg undrast á, hvussu hetta skuldi skiljast. Nú varð uppskot til eykajáttanina so lagt fram, og harvið fekst at vita, hvat útreiðsluneutralt merkir. Í hesum føri, heimabúgvandi lesandi skulu gjalda fyri at varðveita Fróðskaparsetrið:
Skotið er upp at hækka fleiri játtanir á útbúgvingarøkinum fyri at tryggja, at neyðugt undirvísingarvirksemi o.a. kann halda áfram í 2009, hóast búskaparvøksturin er steðgaður, og búskaparkreppa er í eygsjón. Í hesum sambandi er neyðugt at finna samsvarandi sparingar, og er hetta ein orsøk til, at lógin um lestrarstuðul verður broytt nú, men roynt verður at tryggja, at skerjingarnar ikki raka so meint. Harumframt hava umleggingarnar til endamáls, sum frá líður, at gera skipanirnar betri fyri fleiri málbólkar av lesandi (tingmál nr. 181/2008).
Og so verður reypað av, at heimabúgvandi føroysk lesandi fáa størri útgjald enn heimabúgvandi aðrastaðni.
Sambært uppskotinum (nr. 181/2008) um broyting í løgtingslóg um lestrarstuðul er føroyska skipanin betri enn aðrar skipanir í Norðurlondum:
Sambært Stuðulsstovninum er serliga stuðulin til heimabúgvandi á miðnámsskúlaøkinum betri í Føroyum enn í hinum Norðurlondunum. Tí verður hildið skilabest at skerja lestrarstuðulin til henda málbólkin. Í hjálagda fylgiskjali, dagfest 18. februar 2009, sæst til samanberingar, hvussu skipanirnar eru í grannalondum okkara.
Skotið verður upp at lækka studningin til heimabúgvandi á miðnámsskúlunum við umleið kr. 300 um mánaðin. Tá uml. 900 næmingar fáa henda studning í 11 mánaðir, er talan um eina árliga sparing í lestrarárinum 2009/2010 upp á uml. 3 mió. kr. Sparingin verður uml. 1,4 mió. kr. í 2009. Studningurin til heimabúgvandi verður, hóast ætlaðu broytingina væl hægri enn studningurin til miðnámsskúlanæmingar í flestu Norðurlondum.
Í uppskotinum verður víst til nøkur fylgiskjøl, sum tó ikki eru tøk á heimasíðuni hjá løgtinginum. Havi loyvt mær at sammeta føroysku tølini við tølini frá SU. Í grafinum niðanfyri er árligi stuðulin brúktur, fyri at kunna sammeta tølini, tí meðan SU letur 12 árlig gjøld, so letur stuðulsstovnurin bert 11 gjøld.
Danski stuðulin til heimabúgvandi miðnámslesandi yngri enn 20 ár er treytaður av foreldrainntøku. Sostatt fara føroysk lesandi – uttan mun til aldur ella slag av lesnaði – at fáa góðar 10 túsund krónur meira um árið enn tey yngru enn 20 ár sum ganga á miðnámsútbúgving OG hava foreldur við høgari inntøku.
Heimabúgvandi føroysk lesandi 20 ár og eldri fáa knappar 7 túsund krónur minni enn tey sum fáa stuðul frá SU.
Og heimabúgvandi føroysk lesandi 18 og 19 ára gomul hjá lágløntum foreldrum fáa eisini minni studning enn tey sum fáa SU.
Støðan er uppaftur verri hjá teimum útibúgvandi lesandi, men tað ásannaði Stuðulsstovnurin helst eisini. Har er ongin bólkur sum er betri fyri í Føroyum.
Café-pengar?
Hoyrdi onkran siga, at studningur til heimabúgvandi lesandi var luksus, talan er bert um pengar at ganga á café fyri. Kanska onkur ger tað, men tað munnu vera børn hjá foreldrum sum eru væl fyri, og tí hava møguleika at gjalda tær útreiðslur sum tey lesandi hava.
‒ Ella slíta ungdómar ikki klæðir og skógvar, men kunnu brúka tað sama í nógv ár? Nýtast teimum ikki at klippa hárið, og skulu tey ikki hava møguleika at keypa sær ein bita í skúlakantinuni viðhvørt?
Danir hava enn eina skipan, har foreldrainntøkan er avgerandi fyri hvussu nógvan stuðul tú kanst fáa. Eg ivist tó nakað í eini slíkari skipan, tí fyri tað um foreldrini hava pengar, so er tað ikki sjálvsagt at tey gjalda fyri børnini fyri tað.
Útbúgving bert fyri tey ríku – júst sum fyrr!
Gongdin tykist vera, at útbúgving avgjørt ikki verður raðfest í politisku skipanini. Og hetta nýggja við at tað skal takast frá teimum lesandi fyri at tryggja at neyðugt undirvísingarvirksemi kann halda fram, hvussu skal tað skiljast? Eg verði ikki bilsin, um eitt uppskot kemur um at tey lesandi skulu gjalda fyri at vera innskriva, og at studningurin verður umlagdur til eitt lán, sum skal gjaldast aftur. Fordømi eru um slíkt, t.d. í Onglandi, har lestrargjaldið fellur til gjaldingar tá tú ert liðug at lesa.
Við slíkum skipanum er sosiali arvurin næstan ikki til at broyta. Er tað eitt slíkt samfelag vit ynskja? Um so er, so eru vit á rættari kós. Vænti tó ikki, at føroyskir lestrarstovnar fara at hava so góð tilboð, at teir standa seg í kappingini við aðrar lestrarstovnar har gjaldast skal, fyri ikki um at tala aðrar lestrarstovnar, har til ber at lesa ókeypis.
Skulu vit hava góðar og kappingarførar útbúgvingarstovnar mugu hesir raðfestast og mennast, bæði við útgerð, hølum og starvsfólki. Harumframt mugu starvsfólkini kenna at tey eru vird og at tey hava tign. Annars tímir ongin at leggja tað í sum krevst.
Men okkara samfelag tykist vera stýrt av óútbúnum fólkum, sum júst vegna teirra sosiala arv ikki duga at síggja nyttuna í útbúgving, men heldur duga at síggja samfelagsmenning mátaða í kilometrum av nýggjum vegum og tunlum. Framtíðin er ikki bjørt, um ikki broyting kemur í ‒ tey ungu verða biðin um at stinga í sekkin, og sum eg dugi at síggja tað, er hetta heilt tilvitað. Útbúgvin fólk eru vandamikil fyri núverandi makthavarar, tí má ikki vera ov nógv av teimum.


text:
Sløkkilið
Klaksvíkar Sløkkilið
Klaksvíkar Sløkkilið varð sett á stovn á kommunustýrisfundi tann 18. september 1950.
Sambært viðtøkunum fyri sløkkiliðið er endamálið hjá sløkkiliðnum at útinna sløkkiarbeiði í Klaksvíkar Kommunu og bjargingararbeiði í hesum sambandi.
Býráðið kann gera avtalur við aðrar kommunur eldsløkkiarbeiðinum viðvíkjandi.
Vegna býráðið er leiðslan av eldsløkkingini í kommununi í hondunum á Brunanevndini, hvørs limir eru:
- borgarstjórin, sum er formaður í nevndini
- sýslumaðurin
- sløkkiliðsleiðarin
- 2 limir, sum verða valdir av býráðnum áftaná hvørt býráðsval, og skal í minsta lagi annar av hesum vera býráðslimur.
- tekniska umsiting letur skrivara til nevndina
Sløkkiliðsleiðarin og sløkkiliðsfólkið verður sett av býráðnum eftir tilmæli frá Brunanevndini.


text:
Orð: Hans Adolph Brorson
Týtt: Johs. Mortensen
1. Eg síggi teg, Guðs lambið, har
á Sions fjallagrein.
Men, o, tann leið, teg hagar bar,
tær voldi harm og mein.
O, byrðin, sum teg løgd varð á
– øll heimsins synd og trá.
So søkk tú í ta neyð, oss neit,
so djúpt, sum eingin veit.
2. Sakleysa lamb, tú ofrað vart,
so neyðarsligt at sjá,
at vinna tað, ið tær var kært,
og leyst úr leinkjum fá.
Tú kvetti øll vár fongsulsbond
við nagla gjøgnum hond;
tú steig við sigri út úr grøv,
tú oyddi deyðans krøv.
3. Nú tyrpist fjøldin um tín stól
í hvítum klæðum har.
Hvørt eyga skínur sum ein sól,
tí tað Guðs lambið sær.
Hitt orð um lambsins tunga stríð,
sum gjørdi okkum frí,
tað syngja einglar enn í dag
við sama treysta lag.
4. Mong túsund hava sær í favn’
øll hørpu stillað rætt,
um ennið lambsins faðirs navn
ger kenda teirra ætt.
Tað er sum fossa dun og ljóð,
tá ið tey syngja fró:
«Guðs lamb vann okkum páradís,
vit syngja lov og prís!»
5. Takk, Faðir, at tú góður vart
við Ádams falna fon,
til vára frelsu offur bart
tú tín einborna son!
Tær prísar nú hvørt tungublað
og hvørt eitt hjartaslag:
Guðs lamb, nú fyri stríð títt hart
um ævi tøkk tú fært!


text:
Vorherre bevare, man skuldi næstan tikið eitt skeið, soleiðis at man hevði eina hóming av, hvat man skuldi hyggja eftir tá barnavognurin skuldi finnast. Hetta er ikki nakað eg havi givið mær far um áður. Ein barnavognur er jú bara ein barnavognur ha? Neiiiii nei nei nei…
Nú er ein tíð liðin síðani eg byrjaði at seta meg inn í hetta. Tað eru opinbart fleiri sløg, merkir, samansetingar, startpakkar osf. og hvussu hundan skal man vita hvat er best? Eg havi roynt at lisið meg eitt sindur fram til betur vitan, men eisini roynt at spurt mammurnar rundan um meg, um hvat tær hava havt góðar royndir við. Men hvat? Allar siga jú ikki tað sama. Onkur vil hava stóran vogn, onkur minni. So eru tað hjólini sum skulu verða punkteringsfrí, men eisini kunna draga. Skal tað verða ein kombi vognur ella skal man heldur keypa ein barnavogn og ein koyristól? So er tað lyftin. Nøkur meta ikki at ein hevur so stóran tørv á lyft, og fyri onnur er hetta alneyðugt. Nei nei, eg havi langt síðani givið upp..
Næsti trupulleikin er prísurin! Áhh fúlar heitir.. Hetta er ikki fyri lesandi. Um eg bara kundi peika og ikki hugsa um kostnaðin, hevði eg ynskt mær tí vøkru gammeldags útgávuna av vognunum frá Silver Cross. Wauuw wauuuw! men hvat, har skal tú av við 23.000 kr, ger so væl. Annars, so skjótt ein nevnir barnavogn í Føroyum, so er næsta orðið í setninginum Emmaljunga. Ja sum eg skilji á lagnum, er tað eitt sera vælumtókt merki. Tað sigst eisini at verða gott og mammurnar eru gleðar fyri hesar vognarnar. Teir liggja so eisini um 8000-10.000+ kr. (Eg skuldi verið byrja at spart upp til barnavognin tá eg bleiv fermd, so hevði tað kanska ligið betur fyri hjá mær nú).
Náhh, men eg havi roynt at hugt á ymiskar síðir niðri, har fólk selja gamalt. Ella hvat skal man kalla tað? Endurnýtslu appir osf. Eg eri totalt inn fyri hesum, og eri ikki ov stolt til at keypa brúkt. Tað eru nemliga nógv sum selja brúktar vognar. Nakrir eru sjálvandi sera nógv brúktir, og tað er kanska eitt sindur óintresant. Men altso, óintresant fyri meg, ikki fyri barnið.. Barnið hevur tað heilt sikkurt líka gott í einum brúktum vogni, sum í einum nýggjum. Líka leggur tað í. (Vit mugu jú viðganga, at tað nokk mest er fyri okkara egna tørv, at vit ynskja øll hesi fancy tingini)
Eg havi gott eyga á nøkrum vognum, men serliga einum, sum ein fitt dama selur. Vognurin er ein kombivognur. Hetta tiltalar meg onkursvegna, kanska tí fyri mær virkar tað meira praktiskt, at hava tveir í einum. Vognurin er sera lítið brúktur og sær sooo gott út! Tá eg fyrst byrjaði at googla eftir vognum, var tað hesin sum bleiv við at sita fastur í mínum huga. Men hann var aaalt ov dýrur, so eg legði hann skjótt á hyllina. Til tann dagin eg so sá hann á hesari endurnýtslu appini. Eg havi lagt eitt boð inn, og hetta gekk seljarin við til. Men eg tori ikki at siga for nógv, áðrenn vit hava fingið vognin. Um alt fer at ganga eftir ætlan, so haldi eg hetta verða eitt ordans kupp! Tit skulu nokk sleppa at síggja hann, um eg fái hann.
Hvat halda tit um keyp av brúktum vogni? Og hvussu valdu tit tykkara?
M&K


text:
Hey tit, ja eg sigi soleiðis, tí tað virkar sum at ein rúm tíð er liðin, síðani eg havi skrivað ein av teimum persónligu bloggunum. Men nakað stórsligið er hent – ja, mín lítla familja hevur fingið ein nýggjan lim.... Continue reading →
Nú er langt síðani eg havi givið tykkum eina dagføring, av hvussu tað gongur við graviditetinum. Hvar skal eg byrja? Mær hevur ongantíð dámað russjibanar.. Fyri meg kennist tað ikki væl, at ikki verða tilvitað um hvat er í væntu,... Continue reading →
Tað eydnaðist! Túsund takk fyri allar fittu viðmerkingarnar og góður ráðini. Sum eg eisini hevði fatan av áðrenn, so eru ynskini sera ymisk, og royndirnar við hesum ymsu vognunum eisini sera fjølbroyttar. Best man nokk verða, at taka tey ráðini... Continue reading →
Vorherre bevare, man skuldi næstan tikið eitt skeið, soleiðis at man hevði eina hóming av, hvat man skuldi hyggja eftir tá barnavognurin skuldi finnast. Hetta er ikki nakað eg havi givið mær far um áður. Ein barnavognur er jú bara... Continue reading →
Ja, sum tit hoyrdu seinast, so var ein øgilig óvissa um hetta nú var ein genta í búkinum. Eg setti meg í samband við Bodil, sum eigur og rekur SNÝÐIÐ. Hon var skjót at svara, og tað var ongin trupulleiki,... Continue reading →
Nakað av tí fyrsta eg byrjaði at hugsa um, tá eg var blivin við barn, var hvat kyn hetta nú mundi verða. Tað er leingi at bíða eftir hesum svarinum, og eg gjørdi mær alskyns tankar. Sum tey flestu vita,... Continue reading →
Ja hvussu er við uppaling og hvussu nógv av tí kunnu vit fyrireika okkum uppá aðrenn barnið kemur? Sum flest onnur, so havi eisini sjálvandi gjørt mær tankar, um hvussu okkara barn nú man fara at verða og hvussu nógva... Continue reading →
Nú eri eg skjótt við at verða í triðja trimestri av burðartíðini. Altso tíðin gongur skjótt, sjálvt um eg samstundis eri so ótolin at fáa hetta fitta barnið út í verðina. Hetta er heilt sikkurt besta kenslan eg havi upplivað.... Continue reading →
Ja, tú læs rætt! Búkurin veksur og veksur, men av einari heilt aðrari orsøk enn vanligt! Eg eri við barn og vit eru sooo spent!! Hesir undanfarnu mánaðarnir hava verið ein rusjibani, frá einum enda í annan. Frá at finna... Continue reading →


text:
Katrin serverar ein tallerk við føroyskum viðskera fyri 150 krónur í nýggju kaffistovuni í Gásadalsgarði í dag. Hjá hinum føroyska ferðandi er skerpikjøtið úr hennara egna haga sjálvandi fremst í huga. Men tað mest sjáldsama er, at í heyst og í vetur er matstovan eitt sláturhús.
Staðbundni autentisiteturin, ið eg sum ferðandi altíð seti í hásæti, er nærverandi í øllum húsunum, tá eg seti meg niður. Skuldi eg ivast, er at hyggja upp undir loftið og síggja parkeraðu taljuna og sløktu neonljósini. Tá flettingin er fyri, verða tey tendraði, loftslampurnar tiknar niður og kaféborðini sett til viks.
Mitt fyri er garderoba gjørd úr tveimum hurðum, eins og inni á vesinum aftanfyri. Jakkarnar eiga niðurlendskir motorsúklukoyrarar.
Veggjaplátur og alt innbúgv er snøgt og funktionelt, eins og kantarnir niður móti gólvinum.
Betri verður tað ikki. Her hava nógvar bygdir og sokallaði matstøð nógv at læra. Autetentisitetur er fyrsta loysunarorðið. Reinføri er annað, estetiskur funktionalitetur er tað triðja loysunarorðið. Restin er njótilsi.
Gjøgnumførdi reinleikin er eisini at síggja á almenna vesinum við parkeringsplássið í Gásadali. Alt er gjørt til heiðurs fyri hin vitjandi. Her er annað skil og onnur uppskrift enn á skitna vesinum í Klaksvík, ið eg seint fari at gloyma.
Hevur tú ikki fyri neyðini at gista í einum av fýra tvímanskømurum á Gásadalsgarði, so er at fara út um at møta ferðafólki, sum leita eftir heimsins kendasta fossi á okkara leiðum, Múlafossi.
Vit ganga við ferðafólkunum Inn á Bakka til høgru, fara um eitt grønt portur, kenna vætuna frá fossinum í vindinum, og ganga fram til trappurnar oman á støðna. Har er ikki loyvt at ganga longur. Men tá hevur tú Múlafoss til høgru. Púra ókeypis hevur tú heimsins kendasta føroyska myndaevni beint framman fyri tær. Klikk og tjekk!
Nú er spurningurin, um nakað føroyskt motiv kann metast javnt við hetta av Múlafossi. Men jú, í næstu bygd eru tey farin at hoyggja. Tann bygdin, Bøur, er ikki minni vøkur, heilt frá gomlu kirkjuni í fjøruni, til bríkirnar við grasi og modernaðu húsini við flagtekju. Hetta var dagsins túrur fyri hin ferðandi í egnum landi. Alt av grønari náði. Takk!


text:
Føroyskt
Stavarin - forrit til Stavarin
Snar - Føroyskt - Snarleið til Føroyskt á Snar.fo
Sprotin.fo - Orðabøkur
Krabbabøkur - uppgávur og annað.
Nem - Bókarøðin Nem til miðdeildina
Les 1, 2 og 3 - Bókarøðin til framhaldsdeildina
Hervør og Høgni - Bókarøðin til Grunddeildina
Súlan - Bók til Grunddeildina
Omma blomma - Bók við ymsum sangum
Synopsupróvtøkuháttur - Vegleiðing
Ymisk floksset frá Námi - Floksett, sum Nám hevur í Føroyskum
Føroyskir rithøvundar - Leita eftir rithøvundum
Hugtøk í bókmentafrøði - Lær teg ymisk hugtøk í bókmentafrøði
Tekstasløg og greiningarfrymlar -
Føroyskir filmar - Nakrir føroyskir filmar


text:
Mikudagin 14. februar verður Open Mic/Open Stage í Reinsarínum. Serligur gestur hetta kvøldið er James Olsen Band. Eftir teirra framførslu er pallurin opin, og møguleiki er hjá fólki, ið hava okkurt at framføra at gera tað.
Besti jazz og blues sangarin í Føroyum, og jazz improvisatørurin, James fer at framføra egið tilfar umframt sangir hjá Anna Iachino & Arnold Ludvig. Til øll, ið elska jazz og halda Valentinsdagin, verður víðagitni My Funny Valentine eisini á skránni. Í bólkinum eru; James Olsen ið syngur, Herluf Lutzen á guitar, Arnold Ludvig á frettless bassi, Mortan Zachariassen á tenor saksofon og Rógvi á Rógvu á trummum.
Tiltakið er fyri øll tey, ið vilja sleppa at frambera fyri øðrum. Hetta er fyri eitt nú sangskrivarar, yrkjarar, søgu sigarar og skemtarar til at framføra egið tilfar, nýtt eins væl og gamalt. Tiltakið er ætlað at vera ein kreativur verkstaður, har høvi er til at royna nýggj hugskot í einum umhvørvi saman við samhugaðum listafólki.
Skráin er hendan:
19:30 – Tilmelding
20:00 – 20:30: James Olsen Band
20:30 – 20:45: MonkeyRat Duo
21:00 – 22:30: Open Stage/Open Mic
Tiltakið er ókeypis og øll eru vælkomin, eisini tey, ið bara vilja lurta og hyggja.
Stuðlað tiltakinum hava Føroysk Tónaskøld og Okkara.


text:
Kirstin Strøm Bech
Kirstin Strøm Bech (fødd 1956 í Vági) var borgarstjóri í Vágs Býráð frá 1. jan. 2005 til 31. des. 2012. Kirstin er útbúgvin fólkaskúla lærari. Áðrenn hon gjørdist borgarstóri í Vágs kommunu starvaðist hon sum lærari í Porkeris Skúla. Kirstin stillaði upp fyri Javnaðarflokkin og varð fyrstu ferð vald í býráðið í november 2004 og varð av býráðnum vald til borgarstjóra. Hon var borgarstjóri frá 1. januar 2005. Til valið í november 2008 varð hon afturvald og helt fram sum borgarstjóri eitt valskeið afturat.[1] Kirstin Strøm Bech gjørdist stýrislimur í Kommunusamskipan Føroya, tá hon gjørdist borgarstjóri, hon var næstformaður frá 1. juli 2006 til 31. desember 2008.[2]


text:
Nøgdir og nýbrot - føroysk fiskivinnumenning í fimmti ár
7. august 2008 varð bókin Nøgdir og nýbrot - føroysk fiskivinnumenning í fimmti ár givin út. Bókin er skrivað av Dennis Holm og Boga Mortensen.
Bókin gevur innlit í, hvussu føroyska fiskiveiðan er broytt, bæði tá ið ræður um, hvar vit fiska, hvussu vit fiska, og hvørji fiskasløg vit fiska. Broytingin í føroyska fiskiflotanum verður eisini viðgjørd, umframt at flotin, sum hann er nú, verður lýstur.
Eisini fær lesarin eina greiða mynd av, hvussu fiskivinnan á landi er ment, og hvørji viðurskifti hava havt týdning í hesari menning. Lesarin fær somuleiðis eina greiða fatan av føroyskari fiskiveiðu- og fiskivinnuumsiting bæði í søguligum høpi og nú á døgum. Í so máta gevur bókin lesaranum eitt innlit í, hvussu viðurskiftini í føroysku fiskivinnuni og kring hana eru broytt hesi fimmti árini bæði á sjógvi og á landi.
Bókin er ætlað einum breiðum lesaraskara og er harumframt eisini ætlað sum undirvísingartilfar í føroyska fólkaskúlanum og á fyrstu árunum í miðnámsskúlunum.
Bókin er skrivað á føroyskum. Forlagið Sportin gav út bókina.
The Restructuring of the Faroese Economy
18. februar 2002 varð bókin The Restructuring of the Faroese Economy givin út. Bókin er skrivað av Richard Apostle, Dennis Holm, Gestur Hovgaard, Ólavur Waag Høgnesen, og Bjarna Mortensen.
Bókin er eitt úrslit av eini granskingarverkætlan um vinnulívsmenning í Føroyum eftir búskaparkreppuna. Hendan verkætlan varð gjøgnumførd seinna hálvár av 2000 og í byrjanini av 2001. Verkætlanin varð skipað við fýra sokallaðum case-studium av útvaldum støðum í Føroyum. Hesi vóru: Klaksvík, Fuglafjørður, Tvøroyri og Vágur. Harumframt er ein sjálvstøðugur partur um menningina av føroysku alivinnuna.
Bókin vísir, hvussu íverksetarir, myndugleikar og feløg virka fyri nýskapan í føroyska búskapinum, ein menning, sum í stóran mun hevur røtur í lokalum viðurskiftum. Hendan hugsan verður undirbygd við bæði søguligum og nútíðar atliti; serliga er tað tann fjøltáttan, sum er hend í føroyskum vinnulívi seinastu árini, ið er eitt áhugavert fyribrigdi. Eisini minnir bókin í sínum søguliga tilfari á, at tey støð, sum í einum tíðarskeiði eru útjaðari, kunnu í einum øðrum skeiði vera drívmegin.
Bókin, ið er gjørd við altjóða útgávu fyri eyga, er skrivað á enskum. Bókin er útgivin á danska forlagnum Samfundslittertur.


text:
Fyriskiparin av Nibe Festivalinum hevur seinnu árini havt nógvar føroyskar bólkar á skránni, og hann er ikki í iva, um stóra týdningin, ið Prix Føroyar hevur fyri marknaðarføring.
Eg haldi, at tað hevði verið øgiliga syrgiligt, um fyrireikararnir góvust við at skipa fyri Prix Føroyum, sigur Peter Møller Madsen, ið seinastu tríggjar Prix Føroyar finalurnar hevur umboðað Nibe Festivalin í Føroyum. Nibe Festivalurin er tann festivalurin, ið hevur havt flest føroyskar bólkar á skránni seinastu árini, líka síðan framførsluna hjá Clickhaze í 2001. Ein framførsla, ið royndi festivalfyriskiparin metur vera eina av størstu tónleikaupplivingunum, ið hann nakrantíð hevur havt.
– Hetta er eisini, ein tann framførslan, ið eg havi fingið flest jaligar afturmeldingar fyri, sigur Peter Møller Madsen í prátinum, ið vit gjørdu við roynda fyriskiparan, áðrenn tað var endaliga staðfest, at Prix Føroyar var avlýst.
Føroysku bólkarnir hava uppiborið luttøkuna
Síðan Prix Føroyar finaluni 2001, hevur Peter Møller Madsen havt eitt serligt forhold til føroyskan tónleik, og hetta er komið bólkum sum Gestir, Eivør, Høgna Lisberg, Brandi Enni og Messell til góðar. Men Peter Møller Madsen leggur dent á, at eingin føroyskur bólkur er komin á skránna uttan at hava uppiborið tað.
– Allir møguligir bólkar bæði danskir og útlendskir vilja fegin luttaka á festivalinum, so eg vænti ikki, at eg hevði havt lagt merki til føroyskan tónleik, hevði eg ikki havt verið til Prix Føroyar finaluna í 2001. Sjálvandi hevði eg ivaleyst havt hoyrt, um Teitur, tí hann er eisini eitt navn her í Danmark, men tað skerst heldur ikki burtur, at fyrstu ferð eg sá Teitur spæla var á Prix Føroyar finaluni í 2001, sigur Peter Møller Madsen.
Sera gjøgnumført og professionelt
– Tær tríggjar Prix Føroyar finalurnar, ið eg havi verið til, hava veruliga gjørt djúpt inntrykk á meg. Eg tosi nógv um Prix Føroyar í Danmark. Fyrst og fremst tí her er talan um eitt konsept, sum heldur. Prix Føroyar er sera gjøgnumført og professionelt fyriskipað. Tað er ikki bara eg, sum haldi tað, tað haldi eg, at alt danska ferðalagið tykist samt um, sigur hann og heldur fram:
– Vit hava havt nógvar rokkkappingar í Danmark, ið eru komnar og farnar – Men eingin hevur varað við. Her haldi eg, at Prix Føroyar er munandi betri fyriskipað. Fyriskipararnir hava veruliga rós uppiborið, tiltakið er veruliga flott.
Ein fantastisk søga
Peter Møller Madsen vísir á, at tað er sera torført at avloysa Prix Føroyar og tann týdning, ið Prix Føroyar hevur fyri føroyskan tónleik.
– Um man veruliga vil út at fortelja hesa fantastisku søguna um tí høgu góðskuna, ið føroyskur tónleikur hevur, so er tað ikki nóg mikið at fara á messur, senda teldubrøv og pressutilfar. Hetta gera so nógv onnur. Har er Prix Føroyar eitt dømi um eina nógv betur tilgongd. Tú tekur fólk við á staðið, og vísir teimum tónleikin í praksis, tað fært tú ikki gjørt betur enn við Prix Føroyum.
Ikki sannførdur av AME
Peter Møller Madsen vitjaði á Prix Føroyar finaluni í 2001, 2003 og 2005, hann er tó ikki sannførdur um, at leisturin, ið varð valdur á AME tiltakinum í 2005 var tann heilt rætti.
– Hesin leisturin klæddi ikki Prix Føroyar so væl. At einans hava tríggjar Prix bólkar í finaluni er ikki nóg mikið, antin gerst tað ov einstátta ella ov skizofrent, ið fjør gjørdist tað t.d. eitt sindur ov nógv ein blúskonsert. Mær dámdi væl tónleikin, men Prix Føroyar datt eitt sindur á gólvið, sigur Petur Møller Madsen og heldur fram
– Annars er hugskotið við at hava teir bestu bólkarnar við fyri at krydda finaluna ikki heilt burturvið, t.d. kundu hesir spælt í millum Prix Føroyar finalistarnar, ið áttu at verið eini 6 í tali, soleiðis fingu miðlarnir og útlendsku gestirnir eisini uppliva teir, sigur Peter Møller Madsen.
Hann greiðir frá, at hann øll árini eisini hevur verið tikin á bóli av hvussu væl framleidd sjónvarpssendingin hevur verið, støðið hevur verið sera høgt.
Fáa tey røttu fólkini til Føroyar
– Nú veit eg ikki, um fíggjarlig atlit eru orsøkin til, at fyrireikararnir nú hugsa um at sleppa Prix Føroyum, men hetta hevði verið synd, sigur Peter Møller Madsen.
– Sjálvt um eitt tiltak ikki ber seg her og nú, so mugu vit eisini hugsa í framtíðar prognosum. Miðlarnir eru jú nógv uppi í Prix Føroyar tiltakinum, og teir hava eina skyldu, at bera nýggja mentan fram fyri hyggjarum og lurtarum sínum. Eg trúgvi eisini, at hetta er við til at geva teimum nýggjar hyggjarar, lurtarar og lesarar, sigur Peter Møller Madsen. Hann heldur eisini, at til hevði borðið at gjørt tiltakið eitt sindur bíligari, uttan at tað fór fyri skeytið.
– Eitt dømið er útlendsku gestirnir, við at gera útveljanina av hesum eitt sindur meira málrættaða, soleiðis, at tú fekst tey heilt røttu fólkini til Føroyar. Kanska havt eitt sindur færri, og so latið tey, ið vitja verið fólk sum veruliga vildu vera við til hetta, sigur hann.
Fyriskiparin av Nibe Festivalinum er als ikki í iva um, hvør besta Prix Føroyar finalan, ið hann hevur vitjað, var.
Hevði bookað eitt endurstovnað Clickhaze
– 2001 hevur eitt heilt serligt pláss hjá mær. Hetta var fyrsta árið, eg var í Føroyum. Kvøldið fyri finaluna var ein pallborðsfundur í Útvarpshøllini. Har vóru útlendingar í tónleikaídnaðinum í pallborðinum, og nógvir tónleikarar og onnur áhugaði vóru komin saman, tá var ein av spurningunum til pallborðið, hvussu føroyskur tónleikur kundi koma víðari. Svarið var, “finn tykkum eina nýggja Bjørk!” Kvøldið eftir upplivdu vit so eina nýggja Bjørk í Clickhaze, greiðir Peter Møller Madsen frá og heldur fram
– Tað er eingin ivi um, at varð Clickhaze endurstovnaður, hevði eg booka tey uttan at blunka.
Hann heldur somuleiðis, at Týr var ein stór uppliving hetta árið.
– Hetta var fyrstu ferð eg vitjaði, og tað er lætt at ímynda sær, at var góðskan ikki so høg, so hevði eg neyvan komið aftur. Tað er sjálvandi deiligt at vitja eitt land sum Føroyar, men vit noyðast at kunna forsvara fyri okkum sjálvi at brúka tíð til tílík tiltøk, og í førinum Prix Føroyar kunnu vit altíð forsvara at luttaka., sigur Peter Møller Madsen at enda.


text:
Eitt sodnhús brendi av hjá einum bónda á Ytra Skála í Eysturoy. Stutt eftir henda tilburð droymdi konan eina nátt, at ein vættur kom til hennara og segði, at, um sodnhúsið varð ikki uppafturbygt, komu allir vættrarnir at doyggja í kulda; sodnhússprekini kundu tey finna yviri á Lignesi (innan fyri Sølmundarfjørð) - hagar vóru tey rikin. Konan varaði nú mannin um, at hann skuldi gera sodnhúsið upp aftur, og segði honum frá dreymi sínum; men bóndin lurtaði ikki eftir henni. Aðra ferð droymdi konan hetta, at vætturin kemur til hennara og sigur tað sama sum fyrru ferð. Hon varar uppaftur bóndan við; hann fer yvir á Lignes og finnur sprekini har, soleiðis sum vætturin hevur sagt; men síðan hugsar hann einki meira um hetta. Triðju ferð kemur vætturin fyri konuna í dreymi og er nú ógvuliga ruskut. Hon sigur tað sama, sum hon hevur sagt hinar báðar fyrru ferðirnar, og leggur til, at hetta er seinasta ferðin, at hon kemur, og verður ikki sodnhúsið bygt aftur, skal altíð elsta soni á hesum breyði baga okkurt. Konan varar nú mann sín so mikið við, men ikki varð sodnhúsið afturbygt. So gekk, sum vætturin hevði lovað: elsta soni, ið borin var til garðin, bilaði vit so aldeilis, at hann kundi ikki festa, og næstelsti sonur fekk garðin. Elsta soni hansara baggaði eisini vit, so hann kundi heldur ikki festa garðin, men hin næstelsti festi. Tá ið komið var í triðja lið, bygdi bóndin sodnhúsið aftur, í sama sinni sum hann giftist, og tá kom hin sami vætturin í dreymi fyri konuna og lovaði, at fyrsti sonur, sum hon føddi, skuldi vera vitugur og fáa garðin í festi. Og so varð.
Jakob Jakobsen: ”Færøske folkesagn og æventyr”, 1898-1901.
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
ProWord
Var tú signaður av at lesa fylgjandi?
Czeslaw Bassara1948. Føddur í Brzeszcze tætt við Oswiecim (Auschwitz) í Pólandi, trúgvandi foreldur.
1965. Kom at kenna Harran sum sín frelsara. Sama árið byrjaði tænasta millum børn í Pólandi.
Gekk í skúla og arbeiddi í Oswiecim og har umkring inntil 1969.
1969-1974. Las gudfrøði á Christian Theological Academy í Warsawa, Pólandi.
1972. Giftist við Helenu. Tvey børn, Bogdan (føddur í 1975) og Dorota (fødd í 1979). Bæði eru gift og saman við hjúnarfeløgum sínum (Agnieszka og Konrad) eru tey við í CEF tænastuni.
1975. Fekk MA-prógv í gudfrøði í Pólandi..
1976. Tók leiðsluvenjingarskeið á CEF skúlanum í Kilchzimmer, Sveits.
1969-1990. Lagt til rættis tiltøk fyri børn og ung og vant lærarar og foreldur í Pólandi.
1982-1990. Grunda samkomur og undirvíst á bíbliuskúlum og evangeliskum samkomum í Pólandi.
1991 inntil 2006/2007. Saman við Helenu tænt sum CEF-leiðari fyri mið-og eystureuropa.
Serliga í CEF tænastuni í Russlandi og mið Asia so væl sum leiðbeint leiðarum í 30 londum. Vóru eisini limir av European Field Council.
2000-2006. Las til doktaraheiti í gudfrøði á evangeliska gudfrøðisskúlanum í Heverlee/Leuven í Belgiu.
2006. Fekk doktaraheiti í gudfrøði í “Postmodern Herneneutics and the Evangelical Response.”
2008. Stovnaði “Kunngering av orði Guds!”, sum er altjóða bíbliuundirvísingartænastan hjá CEF.
Dr. Czeslaw Bassara dugir enskt, týskt, russiskt, polskt og Esperanto. Tænasta hansara í bíbliuundirvísing hevur ført hann til meira enn 60 lond í øllum heimspørtum.
Síðani, brøður - biðið fyri okkum, at orð Harrans skal ganga fram og verða dýrmett eins og hjá tykkum, 2.Tessalonikabræv 3,1.


text:
1. Gerið eina jólakrubbu
Í katólskum londum er ikki vanligt at hava eitt jólatræ. Í staðin hava tey eina lítla krubbu í stovuni, sum er pyntað við dukkum, sum ímynda djórini og menniskjuni, sum vóru í fjósinum, tá ið Jesus varð føddur. Tey pynta eisini kirkjurnar við vøkrum krubbum, og ofta byggja tey eina stóra krubbu á torginum í miðbýnum, so øll kunnu síggja hana. Her hjá okkum verður jólatræið tendrað, meðan har tendra tey kanska krubbuna, tá tað nærkast jólum.
Tit kunnu gera eina slíka jólakrubbu í flokkinum. Gerið fjósið, fólkini og djórini úr pappi og pyntið tey við ymiskum, og nýtið síðan dukkurnar at lýsa jólaevangeliið, tá ið tit lesa tað í flokkinum. Um tit eru fleiri flokkar, sum gera krubbur, kunnu tit kappast um, hvør ger bestu krubbuna – ella kunnu tit samstarva og gera eina vakra krubbu saman.
2. Gerið sangin hjá einglunum
Tað stendur í Bíbliuni, at einglarnir syngja fyri hirðunum, men einki lag er til sangin. Kanska tit kunnu finna upp á eitt lag til sangin hjá einglunum?


text:
Nýggja stýrið fyri Fróðskaparsetur Føroya hevur skipað seg
Nývalda stýrið fyri Fróðskaparsetur Føroya tók við á nýggjárinum. Í gjár hevði stýrið sín fyrsta fund, ið var hildin í Mentamálaráðnum. Á fundinum skipaði stýrið seg við Ólavi Ellefsen sum formanni og Maritu Rasmussen sum næstformanni.
Í nýggja stýrinum eru Ólavur Ellefsen, stjóri, sum er formaður, Marita Rasmussen, stjóri í Vinnuhúsinum, sum er næstforkvinna, Anders Bjarklev, rektari á Danmarks Tekniske Universitet, Guðrún Nordal, stjóri á Stofnun Árna Magnússonar, Reykjavík, Gestur Hovgaard, lektari á Søgu- og samfelagsdeildini, Svein-Ole Mikalsen, professari á Náttúruvísindadeildini og Silja Aldudóttir, MA-lesandi á Føroyamálsdeildini, sum er umboð teirra lesandi.
Varalimir í stýrinum eru Heidi Poulsen, arkitektur, Hans Pauli Strøm, sosiologur, Martin Zachariasen, dekanur, Syddansk Universitet, Guðrun Gaard, ph.d. í føroyskum, Sára Joensen, deildarskrivari á Føroyamálsdeildini, Hans Harryson, námslektari á Námsvísindadeildini og Emil Hermansen, løgfrøðilesandi á Søgu- og samfelagsdeildini, sum er varalimur fyri tey lesandi.
Áðrenn stýrisfundin í Mentamálaráðnum nýtti Rigmor Dam, landsstýriskvinna í mentamálum, høvi at kunna stýrið um útbúgvingarpolitisku ætlanirnar hjá landsstýrinum. Landsstýriskvinnan vísti á, at menning av útbúgvingarøkinum er lykilin til burðardyggan vøkstur í Føroyum, tí við einum nøktandi útboði av útbúgvingum velja ung fólk í størri mun at nema sær útbúgving og seta búgv í Føroyum fram um at fara uttanlands.
Valskeiðið hjá stýrinum fyri Fróðskaparsetur Føroya er fýra ár. Í stýrinum, sum er evsti myndugleiki Fróðskaparsetursins, sita sjey limir. Landsstýriskvinnan velur fýra teirra uttan fyri stovnin, starvsfólkini velja tveir og tey lesandi velja ein lim. Fyri hvønn lim verður varalimur eisini valdur. Tey lesandi velja nýggjan lim á hvørjum ári. Limirnir uttaneftir skulu hava univesitetsútbúgving ella førleika á samsvarandi stigi. Teir skulu til samans hava holla vitan um og gott innlit í universitetsútbúgving og gransking. Limirnir skulu til samans hava leiðsluroyndir frá vinnu og umsiting.


text:
Við Miðnámsskúlan í Suðuroy er – treytað av góðkenning frá myndugleikunum og treytað av ætlaðum virksemi – eitt ársvikariat í landafrøði, alisfrøði og støddfrøði.
Eisini eru nøkur tímalærarastørv sum adjunktur ella lektari leys at søkja í lærugreinunum: støddfrøði, alisfrøði, landafrøði, miðlafrøði, sálarfrøði, tónleiki, enskum, týskum, leiklist og sponskum og serliga við atliti til FHS og Búskparbreyt: kunningartøkni, sølubúskapi, virkisbúskapi, innovatión, dekoratión, altjóðabúskapi og vinnilívsrætti.
Krøv til førleika sambært førleikakunngerð fyri lærarar á gymnasialu miðnámsútbúgvingunum.
KT er týðandi partur av frálæru og fyrisiting skúlans. Tí er neyðugt, at komandi lærarar skúlans hava KT førleikar á brúkarastøði.
Umsøkjarar, ið ikki hava námsfrøðiliga útbúgving, og sum verða settir, skulu í august mánaði taka námsfrøðiligt innleiðsluskeið, ið Mentamálaráðið skipar fyri.
Lønartreytir eru eftir sáttmálanum millum Yrkisfelagið Miðnám og Fíggjamálaráðið.
Nærri upplýsingar fáast við at venda sær til leiðslu skúlans.
Umsóknir skulu vera skúlanum í hendi í seinasta lagi mikudagin 10. mai 2017.
Miðnámsskúlin í Suðuroy
att: Ole V. Laursen, deildarleiðari
Grønudalur 2
FO – 950 Porkeri
ole.v.laursen@ skulin. fo
tlf. 221063


text:
Fyrilestur við Jens Andersen
Gloymið sjónvarp og arbeiðið, og komið ístaðin til ein spennandi fyrilestur við Jens Andersen, sálafrøðingi týskvøldið 16/1 kl. 19.00 í Skúladeplinum í Hovi
Heiti á fyrilestrinum er : "Om forældrenes betydning for børns fællesskaber, robusthed, trivsel og læring i institutioner og skoler.”
Fyrilesturin snýr seg um inklusión og tað at rúma hvørjum øðrum, um hvønn týdning foreldrini hava fyri trivnaðin og læringina hjá børnunum, um tað neyðuga samstarvið millum foreldur og skúla, um hvussu børnini og tey ungu eisini kunnu fáa ávirkan, um hvussu vit menna felagsskapskensluna millum børnini/tey ungu, um tey vaksnu sum fyrimyndir, um at seta krøv til børnini, um harðbalni (robusthed) - og mangt annað.
- eitt hugnaligt kvøld, við skemtingarsomum søgum frá gerandisdegnum
Jens Andersen er ein royndur fyrilestrahaldari og hevur skrivað fleiri greinar um trivnað og innlæring hjá børnum, og harumframt uppaling og undirvísing


text:
28.3.08
Listastevna Føroya endurstovnað?
Carl Jóhan Jensen (tv) í samrøðu við Ian Anderson úr Jethro Tull á Norðradalsskarði. Mitt fyri, við rygginum til, er Birgir Kruse og í baksýni trummusláarin.
Undir heitinum "Innsig og útsig" hugleiðir rithøvundurin Carl Jóhan Jensen í Punktum.fo í Dimmalætting 19. mars 2008 um føroyskar bókmentir og hvussu føroysk mentan sæst aftur í altjóða høpi. At enda nevnir Carl Jóhan Listastevnu Føroya:
Ein stjóri í Norðurlandahúsinum, sum framtak var í, tók fyri nøkrum árum síðani stig til eina altjóða listastevnu í Føroyum. Listastevnan var hildin í fimm ár á rað, seinastu ferð í 2005, og fekk góða undirtøku. Hvørt ár vóru í miðal eini átta túsund fólk til tey ymsu tiltøkini.
Listastevnan fekst tó ikki í lag fyri einki, hon kravdi eina íløgu, sum togaði upp í móti hálvari fjórðu millión, brutto. Sum vituligt var vildi stýrið fyri Norðurlandahúsið ikki svara fíggjarliga fyri listastevnuna í allar ævir, aðrir partar máttu fáast uppí, eitt nú landið. Men føroyskir myndugleikar kendu ikki sín vitjunartíma og lótu listastevnuna fara fyri bakka.
Listastevnan fekk tó sannað (og tað so dyggiliga), at við mentanarlívinun er tað ikki øðrvísi enn við sundum og firðum. Har sum innsig er, har verður eisini útsig. Helst mundi listastevnan tey fimm árini, hon varð hildin, breiða meiri vitan út í heim um føroyska mentan, enn øll tjúgunda øld tilsamans. Eisini tá ið tað galt bókmentir
Fyri einum góðum mánað síðani hendi, kanska eitt sindur óvæntað, eitt skifti í landsins politisku leiðslu. Í skjalinum, sum er grundarlagið fyri hesum skifti, hava teir tríggir stjórnarflokkarnir knæsett eitt nýtt hugtak, tað er hugtakið útflutningsframi. Kanska átti landstýrið at víðkað hetta hugtak við tí endamáli at gera eitt munagott átak til frama fyri føroyskan list-útflutning í valskeiðinum. Í sama viðfangi kundi so Listastevna Føroya verið endurreist, men hesa ferð á føroyskum botni fíggjarliga.
Spyrst so livst.
Carl Jóhan Jensen, brot úr "Innsig og útsig": Punktum.fo í Dimmalætting 19. mars 2008


text:
Ari av Rana
14.02.2018 - 15:19
Tíðindi > Streymoy - Tórshavn
Bústaðarpolitikkurin í Tórshavnar kommunu fer nú til almenna hoyring. Tríggir fundir verða, har borgarin í kommununi fær møguleika at koma við sínum íkasti til politikkin.
Fundirnir verða í Finsen týsdagin 20. februar, í Skúlanum við Løgmannabreyt mikudagin 21. februar, og í Skúlanum á Argjahamri týsdagin 27. februar.
Kommunan byggir ikki bústaðir, men kann seta karmar fyri, hvat skal henda á bústaðarøkinum í framtíðini. Tó ynskir kommunan at hoyra íkast hjá borgarunum til bústaðarpolitikkin, so at borgarin og kommunan saman kunnu tryggja eina framtíð við tryggum bústaðarkørmum.


text:
Framsýningar í Ribarhús - Grind í Karry
Myndaframsýningin Grind í Karry, sum lýsir mentanarliga ríkidømi í Føroyum, er ein áhugaverd framsýning um ymiskar tjóðskapir í Føroyum. Annie Heinesen og Pernille Heinesen skipaðu fyri framsýningini í samband við Mentanarnáttina 2015 í Havn. Amy & Edna hava tikið myndirnar, og nú verður hon so aftur at síggja alment, hesaferð í Gallarí Ribarhús.
Framsýningin letur upp sunnudagin 6. mars kl. 15, tá Pernille og Annie greiða frá hugskotinum við myndaframsýningini. Kaffidussur verður at fáa. Framsýningin er annars eisini opin mánadag - mikudag, samtíðis sum Piddasahandil er opin, tvs frá kl. 15 - 17.30 og endar sostatt 9. mars, so henda forkunnuga framsýning er bert frammi í stutta tíð.


text:
Eirikur Lindenskov 10.02.2018 (06:34)
Hevði ikki droymt um fjórða plássið
Sosialurin skrivar 7. februar í 1979: »Annika Hoydal g jørdist óvænt að nummar fýra í donsku Melodi Grand Prix kappingini leygar kvøldið. Hon luttók saman við Jógvan Dahl og Jógvan Telling Joensen.
– Eg hevði ikki roknað við nøkrum sum helst – og avgjørt ikki at endað á einum fjóðraplássi, eg havi ikki skilt tað rættuligt enn, men tað er frálíkt, segði ein lukkulig Annika við danskar blaðmenn, eftir at avgerð var fallin í Melodi Grand Prix.
Soleiðis skrivar Sosialurin 7. februar í 1979, eftir fyrstu føroysku luttøkuna í donskum Melodi Grand Prix, tá Annika Hoydal luttók við sanginum Aldan saman við Jógvan Telling, Jógvan Dahl og Ian McCalman.
Vit endurgeva úr Sosialinum frá 7. februar í 1979:
»Í danska blaðnum Aktuelt stendur: »Hun var konkurrencens kvalitative overraskelse. Aldan på en 4. plads var et skulderklap til den sanglige kvalitet uden klæg popsubstans. En antydning af, at populærmusikkens skabere indimellem undervurderer sit publikum.«
– Í grundini er Aldan ein vanligur førsoykur sangur, sum eg og beiggi mín hava roynt at lagað til eitt størri arrangement, sigur Annika. Tað er ikki mítt snið, tað at syngja poptónleik, og tí royndi eg ikki at framføra sangin annarleiðis enn ein vanligan føroyskan sang. Eg umboðaði land mítt, tað var tann einasta orsøkin til, at eg var við, og mær hevur dámt tað væl, sigur Annika við Aktuelt, eftir sendingina leygarkvøldið.
Frammanundan kappingina segði Annika: Eg framføri bara sangin, sum eg haldi, hann er skrivaður. Fyri meg er ikki talan um eina kapping. Verður sangurin ein manifestatión frá Føroyum so hevur hann eina missión. Vist havi eg skrivað undir upp á at fara til Jerusalem, men tað er ikki endamálið.
– Eg droymi ikki um at gerast popsangarinna. Eg eri sjónleikari. Tað er frálíkt, um eg kann kombinera tað við at syngja føroyskar sangir. Eg hevði ikki farið at luttikið í slíkum, um eg ikki kundi koma við einum føroyskum sangi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í síðstu viku vardi Sólvá Káradóttir Eliasen Ph.D.-ritgerð sína ”Primary production on the Faroe Shelf – Spatial and temporal variation with links to hydrography”.
Verjan fór fram á Vinnuháskúlanum, har fitt av fólki var komið at lurta. Rektarin á Fróðskaparsetri Føroya, Sigurð í Jákupsstovu, bjóðaði vælkomin og greiddi frá, hvussu verjan fór fram. Síðan byrjaði sjálv verjan, har Sólvá fyrst hevði eina framløgu av ritgerðini og síðan svaraði spurningum frá teimum báðum opponentunum í metingarnevndini.
Verjan gekk stak væl og metingarnevndin var einmælt samd um, at Sólvá kundi fáa tilnevnt Ph.D.-heitið.
Í metingarnevndini sótu Dr. Bárður Niclasen, formaður, frá Fróðskaparsetri Føroya, Prof. Corinna Schrum, opponentur, frá Geofysisk Institutt á Bergens Universitet og Dr. Rubao Ji, opponentur, frá Woods Hole Oceanographic Institution, USA.
Ritgerðin er partur av granskingar verkætlanini ”Marine Climate in the North Atlantic and its Effects on Plankton and Fish”, sum er fíggjað av donsku stjórnini. Granskingin er gjørd á Havstovuni, og Sólvá var innskrivað til Ph.D.-lestur á Fróðskaparsetrinum. Vegleiðarar vóru Karin Margretha H. Larsen, Hjálmar Hátún og Bogi Hansen frá Havstovuni og Till A. S. Rasmussen frá Danmarks Meteorologiske Institutt (DMI) í Danmark.
Stutt um verkætlanina
Landgrunnurin hevur stóran týdning í føroysku fiskivinnuni, og tí er ynskiligt at skilja samansettu vistskipanina á Landgrunninum betur. Grundarlagið undir allari føðiketuni í sjónum er gróðurin, og í verkætlanini hevur verið hugt at, hvussu havfrøðilig viðurskifti ávirka gróðurin. Mátingar, sum Havstovan hevur gjørt seinastu 20 árini, hava verið gjøgnumgingnar, umframt at eitt háupploysiligt modell av føroyska Landgrunninum, altjóða veðurlagsmodell og mátingar frá fylgisveinum eisini hava verið gagnnýtt. Verkætlanin gevur eina betri heildarfatan av gróðrinum á Landgrunninum , t.d. hvussu gróðurin broytist gjøgnum árstíðirnar í ymsum økjum, og hvussu broytingar í havi og atmosferu ávirka gróðurin. Harafturat er nýggja vitanin eisini áhugaverd í samband við, hvar ymisk fiskasløg halda til.


text:
Eirikur Lindenskov 16.05.2018 (10:04)
Tók ein tíma at fáa studentar av vegnum
Hóast løgreglan varð vælmannað á Hvítanesvegnum í Hoydølum í morgun, so órógvaðu kátu studenaskúlanæmingarnir ferðsluna í minsta lagi í ein heilan tíma. Nógv fólk eru tí komin ov seint til arbeiðis og í skúla í morgun.
Tað er tann árligi skulkidagurin hjá næmingunum í dag. Leiðslan í Studentaskúlanum hevur fyrr sagt, at tey hava ikki ábrygd av tí, sum næmingarnir gera uttan fyri skúlatíð uttan fyri skúlan. Sum skilst vóru eisini næmingar frá øðrum skúlum við í Hoydølum í morgun. Næmingarnir hava verið í veitslu í nátt, og tað merktist á fleiri teirra, tá tey komu við bussum á Hvítanesvegin oman fyri plantasjuna og síðani fóru til gongu oman eftir Hvítanesvegnum.
Við Sanatoriivegin steðgaðu tey ferðsluni, og tí kom proppur í, sum forðaði ferðsulni í ein heilan tíma.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Bók við matuppskriftum, ítrivi og hugle...
Bók við matuppskriftum, ítrivi og hugleiðingum úr Sveiss og úr Føroyum
Kókibók, har næmingar á Fiskivinnuskúla...
Kókibók, har næmingar á Fiskivinnuskúlanum í Vestmanna savnað uppskriftirnar
Ein forvitnislig, púra øðrvísi uppskrif...
Ein forvitnislig, púra øðrvísi uppskriftabók, har tú brúkar tilfarið beint úr náttúruni.
Kókibók til tey smáu, har roynt verður ...
Kókibók til tey smáu, har roynt verður at gera uppskriftir við myndum og við so lítið av teksti sum gjørligt.
Uppskriftir til feittfrían mat, suppur,...
Uppskriftir til feittfrían mat, suppur, døgurðar og mangt annað leskiligt.


text:
Tað er nógv, sum ikki verður fylt nágreiniliga eftir bíbliuni, sjálvt av teimum heilt religiøsu. Var tað ikki okkurt við, at ein ikki eigur at klippa hárið? Og hitt, við materialismu, hvussu var við tí?
"Vilt tú vera fullkomin, tá far og sel alla ogn tína og gev teimum fátaku, og tú skalt eiga dýran grip í himli; og kom so og fylg mær!" segði Jesus (Matt. kap. 20, vers 21).
Hava prestar (og kirkjufólk í heila tyki) gloymt hesa linju? Finn mær ein prest, sum fylgir hesum til fulnar. Eingin, hm? Teir vilja sjálvsagt ikki av við sína góðu løn og sín idylliska prestagarð. Hví skuldu teir eisini tað í hesum konservativa landi? Alt er, sum tað altíð hevur verið, og fer altíð at vera tað. Uttan so at vit gera okkurt við tað nú.
Trúgv eigur ikki at vera tengd at vøkrum gull bygningum. Sjálvandi, tað er "hús Harrans". Men kann Guðs hús ikki eins væl vera ein bóndagarður? Ella ein fitt, lítil smátta? Kirkjan eigur ikki at vera materalistisk, so tí átti hetta ikki at verið veruleikin. Gevið heldur teimum, ið veruliga tørva peningi og hjálp, enn at byggja óneyðuga stórar og vakrar bygningar. Tað er meira enn tað, ið møtir eyganum - ikki so?


text:
Vilmund Jacobsen 16.05.2018 (12:52)
Tvinga Troms og Finnmørk saman
Fólkið í Finnmørkini hevur við eina fólkaatkvøðu sagt eitt rungandi nei til fylkissamlegging við Troms í 2020, soleiðis sum norska stjórin og stórtingið hava gjørt av.
Heili 87 prosent av teimum, sum vóru á fólkaatkvøðu í Finnmørkini, søgdu nei, og vallttøkan var 58 prosent.
Fylkisformaðurin í Finnmørkini, Ragnhild Vassvik, sigur seg vera væl nøgda við valluttøkuna. Hon vísir á, at um øll tey, sum ikki vóru á fólkaatkvøðu, høvdu atkvøtt ja til samanlegging, hevði úrslitið kortini verið eitt nei.
Í heili 14 kommunum í Finnmørkini atkvøddu 90 prosent og fleiri nei til samanlegging.
Um Troms og Finnmørkin løgdu saman, hevði fylkið landafrøðiliga verið landsins størsta við 100 fjórðinga fjarstøðu millum Harstad og Kirkenes.
Ráðharrin í norsku stjórnini, sum umsitir kommunurnar, Monica Mæland, sigur, at fólkaatkvøðan broytir ikki ætlanina hjá stjórnini um samanlegging.
Hon vísir á, at stórtingið hevur samtykt samanlegging millum Troms og Finnmørkina, bæði í hesi og farnu tingsetu, og mótstøðan móti samanlegging var væl kend, tá stórtingið gjørdi sína samtykt.
- Men, stjórnin noyðist sjálvandi at fyrihalda seg til avgerðina í stórtinginum, og tað noyðast Troms og Finnmørkin eisini. Vit hava ikki eina politiska skipan, har lokalar fólkaatkvøður yvirspæla avgerðir í stórtinginum, sigur Monica Mæland.
Men, tað eru eisini politikarar í norska stórtinginum, sum vilja royna at broyta avgerðina um samanlegging av norðastu fylkjunum í Noregi við tvingsli.
Millum hesar er eitt nú leiðarin í norska Arbeiðaraflokkinum, Jonas Gahr Støre, sum heldur tað vera skeivt at leggja fylkini saman við tvingsli, og tí heitir hann á stjórnarflokkarnar um at broyta samtyktina um samanlegging.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
12/24/17
Jólagreat 24. des.
Vit enda í heimligum høpi. Kassettubandið Jólagleðin við croonaranum Alex Bærendsen er ein sannur (ný)klassikari innan føroyskan jólatónleik. Bandið kom av fyrstan tíð út í 1988. Óli Poulsen stóð fyri upptøkunum í Bløndal Studio í Danmark. Fløgan kom út í 1996, og fyri nøkrum árum síðani gjørdist útgávan tøk á talgildu miðlunum. Jólagleðin var mangan kærkomin í jólamánaðunum, tá vit búðu niðri. Tað er hon enn.
Í desember 2014 hevði eg tann heiður at spæla jólakonsert saman við Alex og Kristinu Bærendsen, Peturi Pólsyni og Bjøllubandanum (Benjamin Petersen, Mikael Blak, Per Ingvaldur Højgaard Petersen og undirritaði) í Reinsarínum. Tað var ein serstøk løta, og vit spældu m.a. heitislagið 'Jólagleðin', ið verður síðsta lúka í Jólagreat. Alex eigur sjálvur orð og lag. Gleðilig jól!
Subscribe to: Post Comments (Atom)


text:
Ver sterk mín sál 1905 Janus Djurhuus Lagið hevur Kari Sverrisson skrivað Ver sterk mín sál á køldu náttarvakt, har eingi altarljós til gudar brenna, har hvør ein vón av fannkava var takt, og hjartað ongan hita meir kann kenna; ver stór mín sál sum rúmdar kalda tøgn, ið eina er, tá slóknar lívsins søgn. Ver […]
Vikuskiftið, sum nú kemur, verður stóra bókavikuskiftið. Komandi vikuskiftið verða bøkurnar, orðini og høvundarnir handan orðini í Norðurlandahúsinum. Fyri tann bókagóða er hetta sum at sleppa einum lesihesti inn í bókastallin. Sjálvandi er Vencil eisini á skránni. Sunnudagin klokkan 14.00 kunnu tit fáa nógv gott at vita um Vencil, og upplestur verður eisini. Nærri skrá […]
Aftur hevur Randi Ward týtt føroyskar yrkingar. Hesa ferð fyri nettíðarritið, Plume. Nú hevur Randi týtt yrkingar eftir Daniellu Louisu Andreasen, Sissal Kampmann, Vónbjørt Vang, Oddfríð Marna Rasmussen, Guðrið Helmsdal og Tórodd Poulsen. Sum týðari er Randi sjáldsama nærløgd, og hon rakar tónan og innihaldið væl. Týðingarnar kunnu lesast her. OMR
Tøgn Faðir plagdi at siga: “Fólk, ið duga sær hógv, steðga ikki leingi, veri tað seg í grøvini hjá Longfellow ella í glasblómuhøllini í Harward. Lítandi á seg sjálvi sum kettan – ið dragsar fongin avsíðis, og lini halin á rottuni darlar úr kjaftinum sum ein lissa – dámar teimum viðhvørt einsemið og eru kanska […]
William Heinesen- Myndlistamaður mai – 23. juli 2017 Listasavn Føroya Fríggjadagin 5. mai kl. 16 letur framsýningin “William Heinesen – Myndlistamaður” upp á Listasavni Føroya. Nils Ohrt, savnsstjóri, bjóðar vælkomin. Malan Marnersdóttir, professari, setur framsýningina. Svaboino við Angeliku Nielsen og Ólavi Jakobsen spæla nøkur løg. Savnið bjóðar ábit. Øll eru vælkomin. Um framsýningina: William […]
Í gjár, 28. mars, hevði Karsten Hoydal fylt 105 ár. Vit kenna øll Karsten sum yrkjaran við sínum heilt serstaka, lýriska universi málar náttúruna inn í menniskjaligar kenslur. Yrkingar hansara spenna víða. Kanska vit ikki altíð hava givið okkum far um politiska menniskjað, Karsten, og tær politisku yrkingarnar, sum hann skrivaði undir krígnum, og sum […]
Nýggi filmurin eftir amerikanska filmsleikstjóran, Jim Jarmusch varð sýndur í Havnar bio í kvøld. Yrkingarnar til filmin hevur Ron Padgett skrivað. Her eru yrkingarnar. Love Poem We have plenty of matches in our house. We keep them on hand always. Currently our favorite brand is Ohio Blue Tip, though we used to prefer Diamond […]
Mikudagin 25. januar heiðraðu Føroyar trý listfólk. Í samkomu í Seglloftinum handaði mentamálaráðharrin hesar virðislønir við hesum grundgevingum. Hjartaliga til lukku tit Rúni, Jan og Fríða og Anna Malan. Hjartaliga til lukku Føroyar! Mentanarvirðisløn Landsins 2016 verður latin Rúna Brattaberg, operasangara Síðan aldarskiftið hevur Rúni Brattaberg virkað sum operasangari við operaleikhús kring stóran part av […]
Góðu tit øll. Vencil ynskir tykkum eini gleðilig jól. Óansæð, hvussu tit so hava tað við hesi høgtíð, so er tíðin komin, hóast ódnir berja landið og onkur líka haðrliga sum ódnirnar vísir, hvussu einsemið fer við menniskjum, so er tíðin komin. Jólini eru her, og hvørki garnatálg ella reyðkál ella snapsur ella annað leskiligt […]
Dagbókabløð Ebba Hentze Oddfríður Marni Rasmussen og Arnbjørn Ólavsson Dalsgarð týddu 1 At sita á einum vongi høgt uppi. Trygd og ótti fyri at detta ígjøgnum óskygt myrkur ímóti mánans rísandi ljósi á vatninum, knúsa speglið og doyggja móti hørðum sorta. Løgnir fiskar fara at koma og eygleiða eina friðarspillu. Tað storknaða voksið sleppir […]


text:
Gift ella sambúgvandi?
Møguliga geva tit tí ikki gætur, men tað er ein sannroynd, at tað ávirkar tykkara fíggjarligu og løgfrøðiligu viðurskifti, hvørt tit eru gift ella sambúgvandi.
Sum sambúgvandi er meira at taka støðu til
Um tit verða gift, henda nógvar sjálvvirkandi broytingar, sum ávirka tykkara fíggjarstøðu. Eru tit ikki gift, eru tit ikki sjálvvirkandi tryggjað, um annar tykkara verður sjúkur, doyr, ella um tit fara frá hvørjum øðrum.
Felags bústaðurin
Eru tit sambúgvandi, arva tit ikki sjálvvirkandi hvønn annan. Tí er viðkomandi at hugsa um, hvørt tað fíggjarliga ber til hjá øðrum tykkara at vera búgvandi í felags bústaðnum, um annar doyr.
Pensjón og tryggingar
Pensjónssamansparing og lívstryggingar verða arvað av næstu avvarðandi, t.e. familjuni. Eru tit ikki gift, ber tó til at gera serstaka avtalu til tess at tryggja, at sambúgvin fær útgjaldið, um illa vil til. Tit eru altíð vælkomin at tosa við okkum um hetta. Vit ráðgeva dagliga øðrum í somu støðu.


text:
Útkast til arbeiðsprogramm fyri árini 2018-2020 eru almenn
Í Horizon 2020 verða útboðini lýst í arbeiðsprogrammum – Work Programme. Talan er um tvey til trý ára arbeiðsprogramm, sum eru býtt sundur í skráir, sum eru bólkaðar í evni og øki. Søkjast kann um stuðul til gransking, menning og nýskapan.
Arbeiðsprogrammini fyri árini 2018-2020 hava verið fyrireikað í longri tíð, og hava serfrøðingar og onnur ráðgivið um innihaldið í útboðunum. Hesi arbeiðsprogramm skulu nú endaliga samtykkjast í ES skipanini, áðrenn tey verða almannakunngjørd á Participant Portal.
Horizon 2020 er skipað í tríggjar høvuðssúlur:
Excellence Science - sum fevnir um einstaklinga skráirnar: European Research Council og Marie S. Curie Actions
Industrial Leadarship - sum m.a. veitir stuðul til smáar og miðalstórar fyritøkur
Societal Challenges - stuðul til størri verkætlanir, sum viðgera samfelags avbjóðingar innan heilsu, mat og havøki, orku, flutning, veðurlag og umhvørvi, sosial- og hugvísindi og tøkni í samfelagnum
Harumframt eru skráir við fokus á vísindina í samfelagnum og at økja og víðka um luttøkuna í Horizon 2020.
Hóast arbeiðsprogrammini ikki eru endaliga samtykt enn og tí ikki hava løgligt gildi, so ber til at lesa útkast til fleiri arbeiðsprogramm her


text:
Nú má Edmund Joensen halda uppat at bidda og skelda fremmandar gevarar fyri ikki at geva okkum nóg mikið. Tað er so mannminkandi, at tað átti at fingið átalu!
Edmund Joensen eigur at vita, at vit fáa blokkstuðul, tí tað er gjald fyri vald; og at hesir pengar fara sum ein pulja í landskassan. Upphæddin er útroknað eftir einum lykli, har ein partur – umleið 290 milliónir er ætlaður til heilsuøkið.
At heilsuøkið ikki fær nóg høga játtan, er tí at samgongan við Sambandsflokkinum á odda ikki raðfestur økið. Tí Sambandsflokkurin, tá ið fíggjarlóg verður gjørd, ikki unnir heilsuverkinum, tað, sum er neyðugt. Tað er ikki tí, at Helle Thorning ikki vil.
Tað er samgongan í Føroyum við Sambandsflokkinum á odda, sum eigur evstu ábyrgd av, hvussu landsins útreiðslur verður raðfestar. Og hvussu landsins inntøkur verða fingnar til vega.
Ynskir Sambandsflokkurin, at vit skulu brúka meira pengar uppá heilsuøkið, so er at játta tað á landsins fíggjarlóg – ella á eini eykajáttan!
Tað er ikki í lagi, at landsins umboð bidda eftir pengum til eitt so grundleggandi økið, sum heilsuøkið er.
Og sum um tað at bidda pengar ikki var nóg mikið. Samstundis sum Helle fær toyggið, umboðar hann ein flokk, sum dagliga ignorerar fiskivinnu- og alivinnureformin, sum kundi givið okkum 100-tals milliónir, ignorerar inntøkurnar frá flogførunum, sum hvønn einasta minutti flúgva yvir landið okkara, ignorerar øktar inntøkumøguleikar við øktum útflutningsvirði, ignorerar øktar útreiðslur av at útflyta persónligar upplýsingar og harvið enntá degraderar serøkið Elektron osfr osfr.
Vit kundu fleirfalda upphæddirnar til heilsuøkið, um bara vit vendu eyguni frá pengunum hjá øðrum og settu kikaran móti egnum inntøkumøguleikum.
Góðan arbeiðshug!
Annita á Fríðriksmørk


text:
Fríði H. Weyhe: Vit fingu eyka styrki av góðu áskoðarunum
ítróttur08-01-2017 - 22:54 - Jóanis Nielsen
Eftir sigurin móti Finnlandi í kvøld, hittu vit ein ovurfegna Fríða H. Weyhe, vit settu honum nakrar spurningar.
Hvat sigur tú nú Fríði?
- Ja, eg veit ikki hvat eg skal siga. Tað var ringt at trúgva uppá hetta.
Í gjár segði tú, at tit fóru eftir møguleikanum, tað fóru tit eisini, men hvussu upplivdi tu dystin?
- Jú, hann var harður, tað føldist so væl, at vit høvdu leikt tveir so harðar dystir áðrenn, og so nú at berjast við tungu finnarnar, teir eru allir stórir, sterkir og tungir at halda - men eg veit ikki - vit fáa styrki frá áskoðarunum, vit merktu hvussu nógv stóð á - og hvussu nógvan stuðul vit fingu - tað ráddi bara um, at vit skuldu klára at halda teimum aftanfyri.
Tað einu løtuna fingu tit einki mál í 7 minuttir - hvat feilti tá?
- Eg veit ikki, tað er ringt at forklára. Vit gera nógv býtt í álopinum, og teir koyra skjótt frameftir alla tíðina. Tað verður forvirringur hjá okkum, so hála teir inn á okkum, vit fáa ikki skipað okkum rætt, tí verður tað rótut, men vit fingu tíbetur vent gongdini.
Hvat kunnu vit rokna við í HM komandi summar?
- Tað veit eg ikki orduliga, eg veit ikki hvørjum vit møta, men tað verða góð lið, vit eru nú ímillum 24 tey bestu liðini, so tað verður hart, eg rokni ikki við eins góðum úrsliti sum her, men vónandi yvirraska vit aftur í summar, segði Fríði H. Weyhe við JN.fo beint eftir dystin í kvøld.


text:
Vesturland er uppkolaður
vinna08-01-2017 - 10:01 - Jóanis Nielsen
Vesturland er uppkolaður, tað segði ÚF í tíðindunum kl. 10 í morgun.
Vædderen og Brimil, sum komu til skipið í myrkrinum í gjárkvøldið, royndu at sløkkja við skúmi, tá var mesti eldurin í afturskipinum, tað eydnaðist at minka um eldin, men ikki heilt - tað var fitt av vindi í gjárkvøldið og í nátt, men í morgun eru góð líkindi.
Vædderen og Brimil hava ligið hjá skipinum í nátt. Tá ið hitin minkar, fara teir at royna at setta fast á Vesturland og so seta kós móti landi.
Skipini eru stødd norðast á Føroya Banka.


text:
Navigatión
Best virðismett mynd
Nýggjastu greinar
Tiltøk
Ongin tiltøk.
Snarboð
Aktivitetur á Velbastaðhálsið
Tað var ein super dagur aftur í dag á VBH. Veðri gott og vindstilli.
Fleiri flogfør, fleiri bilar og ein quadcopter við GPS + camera v/FPV hjá Sámal Danielsen.
Vit tóku film uppá, men kundu ikki hyggja at filminum harúti, tí ongin streymur er í løtuni í húsinum.
Her er filmurin !
Tað bleiv sett sólcellupanelir upp og lagt ledningar inn í húsið og mangt annað.
Sum sagt - ein super dagur !
Viðmerk
Virðismetingar
Logga inn ella melda teg til.


text:
Hóast kirkjan í mong ár hevur verið fastur pallur hjá Føroya elsta festivali, Summartónum, so hava vit hetta seinasta árið upplivað, at kirkjan verður brúkt til film, sjónleik og tónleik, sum varpar eitt nýtt andligt ljós á tilveruna, uttan tó at verða evangeliserandi
Gamla trettanda kundi kirkjugangarin, ið ikki visti betur, fáa ta fatan at tey sótu á kjørbreyt í Dómkirkjuni. Tungmálmsbólkurin Hamferð hvesti sær amboðini á altarinum og fólk fingu proppar at seta í oyruni. Kirkjan var fulsett og tey, ið høvdu hug, kundu lata eitt oyra í bússuna. Áhoyrararnir vóru so disiplineraðir at konsertin kundi byrja ein hálvan tíma fyrr enn ætlað.
Gudmund Mortensen, sum vanliga er organistur í Dómkirkjuni, men hetta kvøld hevði latið Mattias Kapnas urguna, greiddi fremmandu gestunum frá um praktisk viðurskifti, og Uni Næs, dómprovstur, bjóðaði vælkomin. Hann greiddi frá, hvussu tiltakið varð komið í lag við eini bøn frá ungu monnunum í Hamferð fyri hálvum ári síðani. Og tað var sum í sálminum “Lat hurðar upp, ger borglið breið”. Her var eingin forðing og kirkjan stóð opin. So var tøgn í ein minutt og konsertin kundi byrja.
Teir, sum spældu í Hamferð, eru sangarin Jón Hansen, gittarleikarin John Egholm, keyboardleikarin Esmar Joensen, bassleikarin Jenus í Trøðini og trummuleikarin Remi Johannesen.
Karismatiski sangarin, Jón Hansen, er av Norðoyri. Eg var púra paff av hansara pallstíli og ræddarspenni á hesi konsert, ið var sum ein bátsferð við rivnum seglum og tungum árum, ið stinga niður í heljardýpið, har bert náðileyst growl er at hoyra. Eitt frumljóð, ið rekur framvið borðinum og spennir djevulska ryggin undir smekru skútuna, ið er um at kollsigla, men tó ber fram á leið. Á denn náði, vil ungi tónleikaelskarin helst siga.
Hamferðin í Havnar Kirkju endaði við sálmi nummar eitt “Harra Guð, títt dýra navn og æra”. Tá sungu Tórshavnar Manskór undir leiðslu av Bjarna Restorff eisini. Umframt at vera hátíðarlig, var løtan eitt sindur burlesk eisini. Nakað sum at síggja og hoyra finsku Leningrad Cowboys saman við Reyða Kórinum hjá Russiska Herinum. Hátíðarligt, men eisini festligt.
Fyrsta várdag lat Kvívíkar kirkja dyrnar upp fyri konsert við sangum hjá Leonard Cohen, sum fimm føroyingar tulkaðu. Tey vóru Hanus G. Johansen, sum spældi gittar, Edvard Nyholm Debes, sum spældi kontrabass og klokkuspæl, Kim Hansen, sum spældi á klaver og munnharmoniku, Petra Iversen, sum spældi á tamburin og kazoo og Anna Maria Olsen, sum spældi á trummu og kazoo. Og øll sungu tey sum einglar.
Theodor Olsen, prestur, leiddi kvøldið við frágreiðingum um Cohen og teir sangir, sum kirkjufólkið hoyrdi. Kann vera, at ikki allir sangir eru yrktir til at verða sungnir í kirkju, men saman við inngangsbøn og útgangsbøn og góðu frágreiðingunum, skapa teir tilsamans eina vælveru í kirkjuliga rúminum, sum akustiskt er so framúr til konsertir av hesum slag. Tú ert í góðum selskapi við Cohen í Kvívíkar kirkju. Ja, ivaleyst í øllum kirkjum og samkomuhúsum.
Hetta er eitt frálíkt hugskot at lata kirkjuna upp fyri alternativum tónleiki við einum ávísum tema, sum til dømis tá Hamferð slapp at spæla hart í Dómkirkjuni. Í Kvívík var tónleikurin ikki so ágangandi og elektriskur, men heldur undirspældur við nógvum ríkum akustiskum frábrigdum, sum alla tíðina bygdu á skilligu orðini. Lagaliga fylgispælið og væltrimmaðu røddirnar stuðlaðu so væl undir skránna við Cohen sangum, at ofta varnaðist tú ikki, hvør sangur tað var akkurát nú. Tað fleyt, sum eftir ánni. Á, denn náði, kundi Choenfjepparin sagt.
Eins og tú ert í góðum selskapi við Cohen í Kvívíkar kirkju, vóru vit tað eisini við Hamferð í Dómkirkjuni. Og sangir hjá írsku U2 høvdu eisini staðið seg væl frammfyri altarinum í eini føroyskari kirkju. Sum til dømis Gloria, I still haven't found what I'm looking for, Until the End of the World, The First Time, Wake up Dead Man og Peace on Earth. Og ikki at gloyma avstralska eingilin úr Gamla testamenti, Nick Cave. Møguleikarnir eru nógvir at finna gudaborið tilfar at bera fram í kirkjuni í føstu.
Flott, at prestar og kirkjuráð lata dyrnar upp fyri megnartiltøkum, sum hesum. Og tøkk fyri, at tit á henda hátt hava økt um landsins mentapallar.


text:
Nakrar broytingar eru gjørdar á forsíðuni á Snar.
Hugtakið "at sprota" kenna flest øll, og eru netorðabøkurnar hjá Sprotanum vorðnar ein sjálvsagdur partur í føroyska útbúgvingarverkinum og hjá føroyingum sum heild.
Nú ber til at leita í netorðabókunum hjá Sprotanum beinleiðis frá leititeigi á forsíðuni á Snar.
Tey flestu kenna eisin netalfrøðina, Wikipedia, sum man verða tað staðið á netinum, har fólk oftast finna grundvitan um ymisk evni og hugtøk.
Føroyski parturin á Wikipedia er eisini rættiliga væl útbygdur, og tí hevur Snar nú eisini ein beinleiðis leititeig til føroyska Wikipedia á forsíðuni á Snar.


text:
Sambært § 26, stk. 1 í løgtingslóg nr. 94 frá 29. desember 1998 um yrkisútbúgvingar við seinni broytingum, hava yrkisnevndirnar samtykt hesa felags reglugerð um góðkenning av læruplássum:
§ 1. Góðkenning av virki sum lærupláss verður gjørd út frá meting, um virki er ført fyri at lúka tær treytir fyri verkligu læruna, sum eru ásettar í einstøku útbúgvingarkunngerðunum.
Stk. 2. Viðkomandi yrkisnevnd kann sambært § 23, stk. 2, pkt. 4 og § 25, stk. 2 í lógini kanna læruplássviðurskiftini, um hon heldur tørv vera á tí.
§ 2. Fyri at tryggja, at eitt virki kann lúka treytirnar sum lærupláss, eigur yrkisnevndin í metingum sínum at leggja dent á:
1. At yrkislært fólk við samsvarandi útbúgving og minst 3 ára arbeiðsroyndum, sum kann standa fyri upplæringini, er á staðnum ella er tøkt fulla tíð.
2. At virki javnan fremur allar ella tær týdningmestu arbeiðsuppgávurnar, sum hoyra til viðkomandi yrkisgrein.
3. At virki hevur ta útgerð, sum er neyðug fyri at kunna útinna arbeiðsuppgávurnar sambært pkt. 2.
4. At virki lýkur treytirnar um arbeiðsumhvørvi, sum eru ásettar í lógum og reglum.
§ 3. Virki, sum er góðkent sum lærupláss, má ikki hava fleiri lærlingar í læru enn at tað kann geva lærlingunum fult nøktandi upplæring og umstøður.
Stk. 2. Virki skal ikki at hava fleiri enn 1 lærling meiri enn svarandi til talið av yrkislærdum innan viðkomandi yrki á staðnum.
Stk. 3. Um so er, at bert 1 yrkislærdur er á góðkendum læruplássi, kann næsti lærlingur setast í læru, tá fyrst setti lærlingur er komin í minsta lagi hálvvegis við útbúgving síni.
§ 4. Um eitt virki ikki í fullan mun lýkur treytirnar í § 2, pkt. 1-4 fyri góðkenning av læruplássi, kann góðkenningin verða treytað av, at partur av læruni kann fara fram á øðrum góðkendum læruplássi (útisetavirki).
§ 5. Yrkisnevndin kann, um serlig viðurskifti gera seg galdandi, veita virki, sum á onkran hátt lýkur treytirnar ella partar av treytunum fyri læruplássgóðkenning, fyribils góðkenning at taka lærling í læru.
§ 6. Góðkenning av virki sum lærupláss verður latin fyri eitt 5 ára skeið, men kann góðkenning takast upp til nýggja viðgerð.
Stk. 2. Góðkenning av læruplássi kann takast aftur, um avgerandi fyritreytir fyri góðkenningini sambært stk. 1 detta burtur.
Stk. 3. Um broytingar henda á læruplássinum eftir at góðkenning er latin, sum kunnu ávirka upplæringarumstøðurnar, samanber § 2, pkt. 1-4, hevur lærupláss skyldu til at boða viðkomandi yrkisnevnd frá hesum.
§ 7. Umsókn um læruplássgóðkenning skal skrivast á oyðublað, sum fæst frá Yrkisdeplinum.
Stk. 2. Yrkisnevndin fyri viðkomandi yrki samtykkir reglur og mannagongdir fyri, hvussu góðkenningin skal fara fram, herundir um sýnsmeting, brúk av kekklistum og øðrum góðkenningartilfari.
§ 8. Avgerðir, sum yrkisnevndirnar taka sambært hesi reglugerð, kunnu leggjast fyri eina kærunevnd, samanber § 23, stk. 5 í lógini.
§ 9. Henda reglugerð hevur gildi frá 4. mai 2006. Samstundis fer reglugerðin frá 1. september 2000 úr gildi.


text:
1927
Innihaldsyvirlit
Hendingar[rætta | rætta wikitekst]
- 14. apríl - Volvo framleiðir sítt fyrsta akfar í Gøteborg, Svøríki.
- 20. - 21. mai - Charles Lindbergh flýgur, fyri fyrstu ferð, frá New York til París uttan steðg, í flogfari sínum Spirit of St. Louis. Hann verður heiðraður við stórari skrúðgongu í New York tá hann kemur aftur nakrar vikur seinni.
- 22. mai - Ein jarðskjálvti, ið mælist 8.6 á rikter skalanum, rakar Kina og hevur við sær at 200 túsund lata lív.
- 24. mai - Tíðindablaðið Sosialurin verður útgivið fyrstu ferð (sum Føroya Social Demokrat)
- 29. juni - Sólarmyrking sæst í norðari parti av Norðurlondunum, Englandi og Skotlandi.
- 25. september - 7 føroyskir fiskimenn lótu lív í bátsvannlukku í Íslandi, tá teir fóru við einum báti av sluppini Riddaranum og báturin koppaði. Fleiri av teimum sum doyðu vóru sumbingar. Fleiri sumbingar vóru í Danmark og dansaðu stutt eftir hendingina, har teir savnaðu pening inn til einkjurnar, og savnuðu teir 600 kr. til hvørja, sum svaraði til meir enn eina ársløn.
- Sáttmáli verður undirskrivaður League of Nations, seinni sameindu tjóðir, sum bannar alt trælahald.
- 4. oktober - Farið verður undir at skera í fjallið Mount Rushmore í Suður Dakota, USA. Bergið skal ímynda amerikonsku forsetarnar, George Washington, Thomas Jefferson, Theodore Roosevelt, og Abraham Lincoln, tá tað verður liðugt.
- 18. oktober - Fyrsta almenna ferðafólkaflúgving, tá Pan Am flýgur frá Florida í USA til Havanna í Kuba.
- 12. november - Joseph Stalin fær valdið yvir Sovjetsamveldinum.
Ókendar dagsetningar[rætta | rætta wikitekst]
- Heimurin hevur nú 2 milliardir innbúgvar.
- Beinkríms farsótt hevur við sær, at 1000 lata lív hvørja viku í Englandi.
List[rætta | rætta wikitekst]
Bókmentir[rætta | rætta wikitekst]
To the Lighthouse hjá Virginiu Woolf.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 30. januar - Olof Palme, svenskur forsætisráðharri (d. 1986)
- 1. mars - Harry Belafonte - amerikanskur tónleikari og sjónleikari
- 14. oktober - Sir Roger Moore, enskur sjónleikari
- 25. desember - Ram Narayan, indiskur tónleikari


text:
Tilmelding.fo gevur fyriskiparum atgongd til sera týdningarmikil hagtøl við at geva luttakarum møguleika at eftirmeta eitt tiltak. Eitt framúr amboð til at vita, heldur enn at gita.
Mangir viðkomandi spurningar til eftirmetingar av einum tiltakið eru at seta. Millum hópin av hesum kunnu nevnast:
- Hvussu upplivdu luttakarnir tiltakið?
- Er eitthvørt, ið kundi verið gjørt betri?
- Hóskaði hølið seg nóg væl til tiltakið?
Hesir spurningar eru nakrir av teimum, sum kunnu vera avgerandi fyri at kenna endaliga úrslitið av einum tiltaki.
Einasta tit skulu gera er at seta tykkum í samband við okkum. Vit uppseta eftirmetingina, sum ein part av tilmeldingini ella hvør sær og fáa tit fáa eina slóð at vísa til har eftirmetingin ferð fram. Eisini fáa tit ein brúkara til at rita inn við har tit síggja allar eftirmetingar.
Tilmelding.fo gevur eisini fyriskiparinum møguleika fyri at tilgongdin av eftirmetingini fær eitt serstakt snið heilt eftir ynsktum tørvi. Hettar verður tó gjørt mótvegis gjaldið.


text:
Árligi limafundurin hjá Føroyska Bíbliufelagnum verður týskvøldið 15. mai kl. 19:30 í sera góðu kørmunum í Kelduni í Skálabotni.
Annelisa Rasmussen byrjar við andakt og síðani er skráin til limafundin sambært viðtøkum felagsins.
Aðalskrivarin hevur ársfrágreiðing felagsins. 2017 hevur verið eitt søguligt ár, tí Bíbliufelagið útgav fyri fyrstu ferð Nýggja Sáttmálan, eina útgávu av Nýggja Testamenti á gerandisføroyskum.
Greitt verður eisini frá fíggjarligu gongdini og hvørjar ætlanir Føroyska Bíbliufelagið hevur framyvir. Aðrar útgávur eru longu komnar og aðrar útgávur eru í skjáttuni.
Teir yvir 400 limirnir fáa eisini møguleika at koma við spurningum og viðmerkingum til arbeiði hjá felagnum.
Aftaná hevur Jógvan Fríðriksson bispur ein sera áhugaverdan fyrilestur undir heitinum “Samskiftið millum systrar og brøður”, har møguleiki verður at seta spurningar og koma við viðmerkingum.
Nýggir limir kunna tekna seg á fundinum ella á heimasíðu felagsins: www.biblia.fo
Viðtøkurnar fyri Bíbliufelagið kunnu lesast her.
Hjartaliga vælkomin!


text:
Orð: Tróndur Olsen
Lag: Óla Jákup Hansen
1. Her er dámligt í Føroyum
um krossmessutíð,
tá ið foldin hon vaknar, hin ungmoy so blíð,
setir blómur í barm, setir rósur í hár,
fer í stakkin hin grøna, sum fríðkast hvørt ár.
Tað er dámligt í Føroyum,
tá hvør rødd rópar: Vár, tað er vár!
2. Her er fagurt í Føroyum um hásummartíð.
Nú er gullvovin kápan, í vár hon fór í,
tí at nú er hon brúður, nú høvur ber krans,
summarfuglur í ong treður lættliga dans.
Her er vakurt í Føroyum,
tó ov lítið vit geva tí ans.
3. Her er dámligt í Føroyum um eftirárstíð,
tá ið akur og ong standa bognandi síð,
tá ið fuglurin starvast og titar í kring,
venur ungar til ferð, stevnir frændum á ting.
Her er dámligt í Føroyum,
tá tað ljómar um fjallanna ring.
4. Her er vakurt í Føroyum um háveturstíð,
tá ið kavin hann skínur og glitrar í líð;
tá ið nykurin spennir út tak yvir høll,
stjørnur kappast við mána at lýsa á vøll.
Her er vakurt í Føroyum,
tá við ísgráum hjálm’ standa fjøll.
5. Her er fagurt í Føroyum! Tó fagrari var,
um tú virdi títt heim, so sum tað unnir tær.
Minst, at so var tað siður – og er tað væl enn -:
Virðir heim títt tú ei, tú ei telist blant menn.
Her er vakurt í Føroyum –
bert at allir vit tonktu sum menn!


text:
Huldugentan
1. Náttin svørt yvir landið lá,
fólkið tað mesta svav.
Veðrið var gott, og mánin sá,
sólin var gingin í kav.
2. Ein var maður, ið úti stóð
hesa somu nátt,
náttina damar ei øllum gott,
gævi tað lýsti brátt.
3. Heyggjarnir runt um opna seg,
huldufólk koma í dyr,
hesin maður tað sýnið sá,
hevði ei sæð tað fyrr.
4.Vakrar moyggjar í skarlak reyð,
klæddar frá topp til tá,
skunda sær út av hvørjum heyg,
ætla til dans at gá.
5. Á fríðari fløtu tey sláa ring,
gentur og ungir menn,
ofta tey gera so knapplig sving,
dansa so runt í senn.
6. Dansa tey runt um víðan vøll,
vakurt tað var at sjá,
vøkur tey vóru á vøkstri øll,
bæði á brún og brá.
7. Songurin klingar sum klokkuljóð,
stundum sum bylgjubrús,
ekkóið aftur úr homrum sló,
stundum alt hoyrdist sum sús.
8. Ein kom smílandi har eg stóð,
sýntist at vera so blíð.
Aldri sá eg vænari fljóð,
hvørki í bygd ella bý.
9. Brúnir lokkar tann hvíta kinn,
rammað inn sum ein krans,
eyguni tey vóru dúgvublá,
strála í stjørnuglans.
10. Varrar fagrar sum purpur reyð,
brosið tað duftar søtt,
silkikápa um herðar fleyg,
slíkari hevði eg ei møtt.
11. "Gott kvøld" hon sigur og smílist við
hon rættir mær sína hond,
"eg eri tín vinur og vil tær frið,
góð eru vinskapsbond.
12. Eg havi sæð teg so manga ferð,
harav eg kenni teg gott,
tú hevur gingið mítt heim forbí,
bæði um dag og nátt.
13. Kom og dansa ein dans við mær,"
talar hon orðum blítt,
"við mína lið eg havi teg kær,
heim mítt skal vera tær frítt."
14. "Vakra genta, tað tori eg ei,
tí eg havi hoyrt frá sagt,
tit kunnu skjótt fortrølla meg,
fáa tit yvir mær makt."
15. Bliknaði hon við hesi orð,
sukkar frá brósti svakt,
hon skalv og vendi sær frá mær burt,
eg angraði, eg hevði tað sagt.
16. "Ikki er vert tú ræðist meg,"
talar tann fagra moy,
"ont eg ikki vil gera tær,
fyrr so vildi eg doyð.
17. Aldri tala vit vonda bøn,
ongum gera vit mein.
Fólk okkum hata sum versta pøl,
munna tey vera so rein?
18. Vit eru skøpt at ferðast um nátt,
skaparin skapti alt gott;
sól og máni bleiv døgnið býtt,
dagin hava vit frítt
19. Mánin fargar tann hvíta kinn,
hon turkar úr eygum tár;
barmurin bivar, tí bleytt er sinn,
svíða ger hjartasár.
20. "Syrg nú ei so, lat alt vera gott,
tak ei av hesum harm,
sakta vit ganga til dansin brátt,
ganga nú arm í arm."
21. Dansaðu vit tá hesa nátt,
til dagur í eystan var;
moyggjar skunda sær heim so brátt,
við gleði vit skiltust har.
22. Síðani havi eg manga ferð
dansað við henni í ring,
ofta vit møtast, tá eingin sær,
ganga so vítt umkring.
23. Ofta spadsera vit meðan dagur er
fró eftir vegnum fram,
glað hon smílist, tí eingin sær,
hatturin fjala kann.
24. Ofta eg komi til hana heim,
steðgi har eina stund,
tíðin gongur við skemt og gleim,
hon mær fylgir á fund.
25. "Hertha, tú er so ung og nett,
lukka fylgir tær við,
ger títt lív so ljóst og lætt,
signi tín hvíldarfrið".
26. Er tú mín vinur, so henda kann tað,
hana eg vísa kann tær,
slíka sjønheit tú aldri sá,
ikki í landinum her.
27. "Trútt sum trøllið" er gamalt orð,
stóla bert á tað fast,
huldufólk svíkja ei vinin sín,
fyrr enn at hjartað brast.
Johan Djurhuus, 15.10.1927.


text:
Í søguligum høpi er føroysk myndlist nýggj. Føroysk listafólk hava kortini málað síðani seinast í 18. øld. Tað er tó ikki fyrrenn frá 1930-árunum, at føroysk list ger seg galdandi á høgum stigi, fyrst við málningalistini og síðani við mynd-høgglist og grafikki.
Í nýggja partinum av savninum (1993) verða sýnd fram verk frá 1930 og fram til dagin í dag.
Í øllum verkunum síggja vit eyðkend føroysk myndevni, hvørt tey eru figurativ ella abstrakt ella mitt ímillum. Verkini eru yvirhøvur skipaði í tíðarrað - við nøkrum umlopum.
Meðan myndlistin er nýggj, er føroyskt listhandverk elligamalt; træskurður og serliga bindingarmynstur vóru vanligir listlutir.
Relieffið við bundnum troyggjum (omanfyri) er ein heilsan frá einum nútíðarlistafólki til skapanargleðini hjá hennara formøðrum.
Og eina ferð í 1830-unum skapti ein føroyskur áhugamálari knappliga nakrar fuglamyndir (til høgru), sum tykjast modernaðar og eru list!
Tíðarskeiðið 1. mai - 31. august:
Mánadag - sunnudag kl. 11.00 - 17.00
Tíðarskeiðið 1. sept. - 30. apríl:
Týsdag - sunnudag kl. 13.00 - 16.00
Mánadag ikki opið
Atgongugjald:
- Vaksin: 65 kr.
- Lesandi: 25 kr.
- Bólkar, min.12 vaksin: 50 kr. fólkið
- Limir og børn undir 16 ár: ókeypis.
Listasavn Føroya
Gundadalsvegur 9
P.O. Box 1141
FO-110 Tórshavn
Føroyar
Tel +298 313579
Email info@art.fo
Facebook


text:
A Piltanir spældu í morgun kvartfinalu móti FC Århus. Sjálvt um vit taptu 4-1 so var lítil og ongin munur. Fyrri hálvleikur var javnur, har vit so at siga allatíðina vóru omaná, og høvdu fleiri stórar málmøguleikar, men inn vildi bólturin ikki. Og sum so ofta hendur, skoraði FC Århus og kom sostatt á odda 1-0 í hálvleikinum. Søgan var tann saman í seinnra hálvleiki, vit trýstu óført, men tað manglaði tað síðsta. FC Århus fekk aftur mál til 2-0 og nú var brekkan brøtt. Vit hildu á at kempa og miðjan seinnra hálvleik minkaðu vit um munin við frálíkum máli frá Aron Knudsen. FC Århus var trýst í botn og fleiri málmøguleikar vóru brendir, so illa gekk at fáa mál. Sutt undan dystarlok kontrar FC Århus og skora til 3 -1 og nú var game over. Gassið var farið úr ballónini og FC Århus fekk enn eitt mál og vunnu sostatt 4-1. Okkara leikarar vóru sera keddir, tí munurin var ikki so stórur sum úrslitið endaði.
Fríggjamorgun skulu A Piltanir spælá kvalf. dyst um at spæla um 5 pláss. Hesin dysturin verður mótið Lystrupu úr Danmark.
Hinvegin spældu B Piltanir ein sannan gysara um endaplasering. Hesin dysturin var móti AGIF úr Svøriki.
Vit fingu super byrjan tá Elmar Jacobsen beinleiðis uppá horna sendi bóltin í netið. Stuttligt var at síggja hvussu væl okkara piltar kundu spæla, og tá so Jóan Jacob á Fløtum legði okkara á odda 2-0 var ´sera stórur rómur millum leikarar og okkara viðhaldsfólk. Sólin bakaði niður og leikarnir sveittaðu sum eg veit ikki hvat, og tíverri minkaði AGIF um munin til 2-1 stutt undan hálvleik. Seinnri hávlleikur var sum fyrri, vit skaptu fleiri málmøguleikar og tá Meinhard Johansen við sera flottum langskotið legði okkum á odda 3-1 sá út til at vit skuldu fáa okkara fyrsta sigur í hús. Tíverri kláraði AGIF at fáa tvey mál afturat, enntá tað seinnra sum síðsta spark í dystinum. Úrslitið gjørdist sostatt 3-3, og longdleiktíð uppá 2x5min mátti til fyri at avgera dystin. Her kom onki mál, og síðan var straffikapping. Vit skoraðu 4, meðan AGIF skoraði 5, og harvið vunnu dystin.
Aftaná dystirnar í dag var farið í Tivoli, so dreingirnir saman við foreldum hava rættiliga hugna sær í bakandi sól aftur í dag.
Trygvi Mortensen úr Århus